Адыгеир хэлэжьэщт | Адыгэ Макъ\nАвтор: Редакция\t/ 12.04.2017\t/ КЪЭБАРЫКlЭХЭР\t/\nСоциальнэ-IофшIэн зэфыщытыкIэхэр тэрэзэу гъэпсыгъэнхэмкIэ лъэныкъуищ хъурэ комиссием изичэзыу зэхэсыгъо мы мафэхэм Мыекъуапэ щыкIуагъ.Ар зэрищагъ АР-м IофшIэнымкIэ ыкIи социальнэ хэхъоныгъэмкIэ иминистрэу Мырзэ Джанбэч. Iофтхьабзэм хэлэжьагъэх къулыкъу зэфэшъхьафхэм ялIыкIохэр.\nСоциальнэ ухъумэнымкIэ Фондым икъутамэу Адыгэ Республикэм щыIэм ипащэу Натхъо Разыет къызэриIуагъэмкIэ, пилотнэ проектэу «Прямые выплаты» зыфиIорэм илъэсэу тызыхэтым ибэдзэогъу и 1-м щегъэжьагъэу Адыгеир хэлэжьэнэу регъажьэ. Джырэ уахътэм ехъулIэу мы проектым къэралыгъом ишъолъыр 14 хэхьагъ. Пшъэрылъ шъхьаIэу иIэр охътэ гъэнэфагъэкIэ Iоф зымышIэшъущтхэм, сабый къызфэхъунэу щытхэм ыкIи къызфэхъугъэхэм, IофшIапIэм щыIэзэ шъобж зытещагъэ хъугъэхэм атефэрэ социальнэ тынхэр организацием ипащэ къыхэмыхьэу, ежь IофышIэхэм занкIэу Фондым аIэкIигъэхьаныр ары.\nIофшIэнымкIэ къэралыгъо инспекцием икъутамэу Адыгеим щыIэм ипащэу Сихъу Русетэ нэужым мобильнэ приложениеу «Я — инспектор» зыфиIорэм Iоф зэришIэрэр къыIотагъ. Урысыем къыщыдагъэкIыгъэ мобильнэ приложением ишIуагъэкIэ IофшIэным ылъэныкъокIэ шапхъэхэр зыукъохэрэм япчъагъэ нахь макIэ хъущт. Хэтрэ цIыфи ар ыгъэфедэн ылъэкIыщт. Хэукъоныгъэр зылъэгъугъэм смартфонэу ыIыгъымкIэ сурэт тырихын ыкIи ар УФ-м цIыфхэм IофшIапIэ щязыгъэгъотырэ къулыкъум фигъэхьын фит. Мыщ фэдэ шIыкIэм шIогъэ гъэнэфагъэ къыхьыщт. IофшIэныр языгъэгъотыхэрэм, цIыфэу лажьэхэрэм шапхъэхэр зэрагъэцэкIэрэ шIыкIэр ауплъэкIущт. ЫпэкIэ хэукъоныгъэу ашIырэр нахь макIэ хъуным ар фэIорышIэщт.\nЗэхэсыгъом нэмыкI Iофыгъохэри щызэхафыгъэх, унэшъо гъэнэфагъэхэр ашIыгъэх.


Лъытэныгъэ зыфэсшIырэ сиIофшIэгъу лъапIэхэр ыкIи ветеранхэр! — Адыгэ макъ\nЛъытэныгъэ зыфэсшIырэ сиIофшIэгъу лъапIэхэр ыкIи ветеранхэр!\nХабзэ зэрэхъугъэу, щылэ мазэм и 12-р Урысые Федерацием ипрокуратурэ иIофышIэ и Мафэу хагъэунэфыкIы. Сыд фэдэрэ лъэныкъокIи мэхьанэшхо зиIэ структурэр загъэпсыгъэр мы мафэм илъэс 300 хъугъэ.\n1996-рэ илъэсым щегъэжьагъэу УФ-м и Президент иунашъокIэ Урысые прокуратурэм и Мафэ хагъэунэфыкIы.1722-рэ илъэсым щылэ мазэм и 12-м пачъыхьэу Петр иунашъокIэ Генерал-прокурор зыфиIорэ IэнатIэр апэдэдэ агъэнэфэгъагъ. Унашъом къыдыхэлъытагъэу Генерал-прокурорым ипшъэрылъ шъхьаIэхэр ыкIи фитыныгъэу иIэхэр гъэнэфагъэхэ хъугъэ. Ащ ыуж прокурорхэм яинститут хэхъоныгъэхэр ышIыхэзэ титарихъ пытэу къыхэуцуагъ.\nАдыгэ автоном хэкум гъэIорышIэнымкIэ иструктурэ прокуратурэм икъулыкъухэр къызыхэхьагъэр 1922-рэ илъэсым шышъхьэIум и 10-р ары. Мы илъэсым къыщегъэжьагъэу джырэ уахътэм нэс Адыгеим ипрокуратурэ пэщэныгъэ дызэрахьагъ ыкIи непи чанэу Iоф ашIэ опытышхо зыIэкIэлъ, зисэнэхьат хэшIыкIышхо фызиIэ прокурорхэр.\nУрысыем ипрокуратурэ иаужырэ юбилей зыхигъэунэфыкIыгъэм ыуж илъэси 5 тешIагъ. КъулыкъушIэхэм япшъэрылъхэр зэрифэшъуашэу агъэцэкIэнхэмкIэ, шIуагъэ къытэу IофшIэныр зэшIуахынымкIэ амалышIухэр аIэкIэлъых. Прокурорхэм яIофшIэнкIэ анахь шъхьаIэр зекIокIэ-шIыкIэ тэрэз ахэлъыныр, ренэу яшIэныгъэхэм ахагъэхъоныр, япшъэрылъхэм язэшIохынкIэ шIыкIакIэу щыIэхэр къызфагъэфедэнхэр ары.\n2021-рэ илъэсым АР-м ипрокуратурэ икъулыкъушIэхэр лъыплъэн IофшIэным ылъэныкъокIэ хэбзэгъэуцугъэм игъэцэкIэн чанэу дэлэжьагъэх, шIокI имыIэу хабзэр ыкIи хэбзэ рэхьатныгъэм иеплъыкIэхэр къаухъумагъэх.\nТикъэралыгъо ипащэ ыкIи Урысыем и Генеральнэ прокурор прокуратурэм ылъэныкъокIэ пшъэрылъхэр къагъэуцугъэх – хэбзэухъумэкIо къулыкъухэм азыфагу бзэджашIэхэм ыкIи къолъхьэ тын-Iыхыным ябэныгъэнхэмкIэ зэдэштэныгъэ яIэным мэхьанэшхо етыгъэныр, ащ нэмыкIэу цIыфхэм ясоциальнэ ыкIи IофшIэн фитыныгъэхэр, предпринимательхэм яшIоигъоныгъэхэр къэухъумэгъэнхэр, джащ фэдэу хэбзэгъэуцугъэр амыукъоу лъэпкъ проектхэм ягъэцэкIэн анаIэ тырагъэтыныр.\nАдыгэ Республикэм ипрокуратурэ иIофышIэхэм шъыпкъагъэ, гуетыныгъэ ыкIи IэпэIэсэныгъэ ин ахэлъэу япшъэрылъхэр зэрагъэцакIэрэм фэшI инэу сафэраз.\nУрысые прокуратурэм ыныбжь илъэс 300 зэрэхъурэм фэшI сигуапэу сышъуфэгушIо! Анахьэу тиветеран лъапIэхэм шъхьэкIэфэныгъэ ин афэсэшIы. Прокуратурэм игъэпсын ыкIи коллективым изэтегъэуцон ветеранхэм яIахьышхо хэлъ. ШIушIагъэу шъо шъуиIэм ихьатыркIэ непэ прокуратурэм IэпэIэсэныгъэ ин зыхэлъ ыкIи шъыпкъагъэр зигъогогъу прокурорхэр иIэх, ащ тырэгушхо.\nШъуигукIуачIэ къыщымыкIэу, псауныгъэ пытэ шъуиIэу, шъуиунагъохэм хъярыр къябэкIэу, шIоу щыIэр къыжъудэхъоу шъущыIэнэу шъуфэсэIо!\nАР-м ипрокурорэу, юстициемкIэ я 2-рэ класс зиIэ къэралыгъо\nсоветникэу И.С. Шевченкэр.\nПредыдущая ЦIыфхэм яшIоигъоныгъэхэр зэтырагъэуцожьых\nСледущая Из событий в Казахстане «торчат уши» британской разведки MI6


«ТкIуачIэ зэрэхахъорэр агу тефэрэп» — Адыгэ макъ\n«ТкIуачIэ зэрэхахъорэр агу тефэрэп»\nРедактор 16.02.2021 17.02.2021 КЪЭБАРЫКlЭХЭР\n— Урысыем ыкIуачIэ хэхъо зэпыт, ар къызэтыраIажэмэ зышIоигъохэри нахь чан мэхъух. Зыпкъ тыкъиуцуи, тлъакъо тыкъытеуцонэу зетэгъажьэм, ар зыгу темыфэхэрэр тауж къихьагъэх. Нахь лъэш тызыхъукIэ, мы политикэми нахь хагъахъо, — къыщиIуагъ УФ-м и Президентэу Владимир Путиным къэбар жъугъэм иамалхэм яредактор шъхьаIэхэм зэIукIэгъоу адыриIагъэм.\nУрысыем хэхъоныгъэхэр зэришIыхэрэр зыгу темыфабэ щыI. Ахэм IэнэтIэ фалIэ лIэхэу, шIыкIэ пстэур агъэфедэзэ ащ фэбанэхэрэр агъэфедэх. Джырэблагъэ хэбзэгъэуцугъэр аукъозэ чIыпIэ зэфэшъхьафхэм цIыфхэр зэращызэхащэгъагъэхэм еплъыкIэу фыриIэр къыриIотыкIызэ ар къыхигъэщыгъ къэралыгъом ипащэ.\nЦIыфхэр блэкIыгъэ уахътэм ящыIэныгъэ зыфэдагъэм нахьри, неущ къэхъущтым нахь егъэгумэкIых. Ар нахьышIу хъуным пае шIагъэ хъугъэр ары хабзэм иIофшIэн уасэ зэрэфашIырэр. УФ-м и Президент кIэщакIо зыфэхъугъэ лъэпкъ проектхэр неущырэ мафэр нахьышIу хъуным фэIорышIэх. Ари къэралыгъом ипащэ ипсалъэ къыщыхигъэщыгъ.\n— Пандемием илажьэми, нэмыкI ушъхьагъу иIэми, цIыфхэр нахь дэеу щыIэ хъугъэх, Iофыгъуабэ яI, ахъщэр афигъэкъурэп. Арышъ, цIыфхэм ягукIае къыдгурыIон фае. А зэпстэумэ щэIагъэ ямыIэжьэу, зэкIэмэ агу агъапэу, хабзэр, пащэхэр афэмылъэгъужьыхэу ашIыгъэх. Европэу, КъохьапIэу Урысыем ыкIуачIэ зэрэхэхъуагъэр зыгу темыфэхэрэми ар агъэфедэнэу мэуцух. Мыщи ащ фэдэхэр исых… Ахэми агъэфедэ… Коронавирусыр къызежьэм зыпари тфэмышIэнэу, зыми тыримыуасэу къашIошIыгъ. Тэ тфэшIагъ. Адрэ къэралыгъохэм анахьыбэуи, анахьышIоуи тыпэшIуекIошъугъ, — къыкIигъэтхъыгъ Президентым.\nУрысыем щыпсэоу ар къызэуалIэхэрэм япчъагъэ нэбгыришъэ пэпчъ телъытагъэу пштэмэ, нэбгырэ 12 зэрэхъурэр. КъохьапIэм а пчъагъэр 45-м непэ къызнэсыгъэм къыщыкIагъэп. Зэпахырэ узыр къызежьакIэм егъэпшагъэмэ, вирусым цIыфыр щызыухъумэрэ пкъыгъохэр, щыгъынхэр фэдэ 20-кIэ нахьыбэу Урысыем къыдигъэкIы хъугъэ. Псауныгъэм икъэухъумэн исистеми, Европэм икъэралыгъохэм ыкIи США-м ягъэпшагъэмэ, бэкIэ нахь псынкIэу ащ пэшIуекIоным зытыригъэпсыхьашъугъ.\n— Урысыем ишIэныгъэлэжьхэм вакцинэр къаугупшысыгъ. Ар гъэхъэгъэшхоу щыт, ау а зыр арэп гъэхъагъэу тиIэр, бэ мэхъух ахэр… Ары агу темыфэрэр, къызэрэзэтыраIэжэщт политикэр къырахьыжьэным ушъхьагъоу фэхъурэр, — къыIуагъ Владимир Путиным.\nМэкъумэщ хъызмэтым щылажьэхэрэм гъэхъагъэу яIэхэм уарыгушхон зэратефэрэми къэралыгъом ипащэ къыкIигъэтхъыгъ. Ащи хэбзэ къулыкъухэм яшIушIагъэ хэлъ, сыда пIомэ, къэралыгъом IэпыIэгъу зэфэшъхьафыбэу аритырэр мыхъумэ, язакъоу ащ фэдэ пчъагъэхэм мэкъумэщышIэхэр къафэкIонхэ алъэкIыщтыгъагъэп.\nЛэжьыгъэм идунэе бэдзэршIыпIэ уасэу илъхэр зыщыдэкIуаехэрэ лъэхъаным коцыр IэкIыбым зэрагъакIорэм субсидиехэр пэIубгъэхьанхэр мытэрэзэу Владимир Путиным елъытэ. Мыщ дэжьым чIыдагъэм пылъхэр щысэу къыщихьыгъэх.\n— ЧIыдагъэм идунэе бэдзэршIыпIэ уасэу илъыр зэрэдэкIоягъэм фэшI чIэнагъэхэр ашIыхэу, ащ пае джа осэ дэдэхэмкIэ мыщ щыIуагъэкIын фаеу алъытагъ. Сыд чIэнагъ ашIырэр? Ары, къаIэкIэхьан фэягъэм джыри тегъэхъуагъэу, фэдэ пчъагъэкIэ нахьыбэу къаIэкIэхьагъэп, ау чIэнагъэ ашIыгъэу зэраIорэм Iофыр тетэп, — къыIуагъ Владимир Путиным.\nДжащ фэдэу УФ-м и Президент IэкIыб интернет нэкIубгъошхохэми ягугъу къышIыгъ. Ахэм ачIыпIэкIэ Урысыем ежь иехэр егъэпсых. А ыгъэпсыхэрэр цIыфхэм къызIэкIэгъэхьэгъошIу афэмыхъухэу, икъоу зэтемыгъэуцуагъэхэу IэкIыб нэкIубгъохэр зэфамышIыщтхэу ары къэралыгъом ипащэ къызэриIуагъэр.\n— Ушъхьагъу щымыIэу, ар къэсыугупшысынышъ, сиягъэ язгъэкIынэу сэ сшъхьэкIэ сыфаеп. Ау къытпэшIуекIохэу, къытэпыйхэу къырагъажьэмэ, ащ фэди хэхъухьан ылъэкIыщт. Тихэгъэгу къыпэуцужьыхэмэ зыпарэми зэрафэтымыдэщтыр гъэнэфагъэ, — къыкIигъэтхъыгъ Владимир Путиным.\nСледущая В Адыгее завершается создание концепции промышленной зоны


ЯтIонэрэ къекIокIыгъор рагъажьэ — Адыгэ макъ\nЯтIонэрэ къекIокIыгъор рагъажьэ\nРедактор 24.11.2021 24.11.2021 КЪЭБАРЫКlЭХЭР, СПОРТЫР\nУрысыем футболымкIэ иапшъэрэ куп хэт командэхэм я 15-рэ ешIэгъухэр шэкIогъум и 19 – 21-м яIагъэх.\n«Зенит» — «Нижний Новгород» — 5:1, «Крылья Советов» — «Урал» — 1:1, «Локомотив» — «Ахмат» — 1:2, «Краснодар» — «Спартак» — 2:1, ЦСКА – «Химки» — 0:0, «Ростов» — «Уфа» — 2:2, «Динамо» — «Арсенал» — 5:1, «Шъачэ» — «Рубин» — 1:2.\n«Зенит» иешIакIоу Артем Дзюбэ гъогогъуи 3 «Нижний Новгород» икъэлапчъэ Iэгуаор дидзагъ. Урысыем ихэшыпыкIыгъэ командэ А. Дзюбэ щемышIэрэми, хэгъэгум изэнэкъокъу щысэшIу къыщегъэлъагъо.\nИгорь Акинфеев — 800\nЦСКА-м икъэлэпчъэIут цIэрыIоу Игорь Акинфеевыр футбол командэхэм гъогогъу 800 ащешIагъ, Урысыем изэнэкъокъу зэIукIэгъу 500 щыриIагъ. Футболышхом щызэлъашIэрэ Игорь Акинфеевым зэхахьэм щыфэгушIуагъэх, «800» тетхагъэу нэпэеплъ шIухьафтын дахэ фашIыгъ.\nЦСКА-р «Химки» зыдешIэм, И. Акинфеевым IэпэIэсэныгъэ ин къыгъэлъэгъуагъ. Аужырэ такъикъым гъогогъуи 2 Iэгуаор къызэкIидзэжьыгъ, пчъагъэр 0:0-у къыгъэнэн ылъэкIыгъ.\nМырзэ Резыуан къыхагъэщыгъ\nЗэIукIэгъум ешIэкIо анахь дэгъоу Мырзэ Резыуан къыщыхахыгъ. «Химки» ар хэт, гупчэм ыкIи ыпэкIэ ащешIэ. Къэбэртэе- Бэлъкъарым къыщыхъугъэ Р. Мырзэм зэхэщэн Iофхэр дэгъоу ыгъэцэкIагъэх, ешIакIохэр зылъищэхэзэ щысэшIу афэхъугъ.\n«Краснодар» 2:1-у «Спартак» текIуагъ, Кордобэ ыкIи Крыховяк зэрызэ «Спартак» икъэлапчъэ Iэгуаор дадзагъ. «Спартак» иешIакIоу Соболевым пенальтикIэ пчъагъэр 1:1 ышIыгъагъ.\n«Шъачэ» 1:0-у ешIэгъур къыхьызэ, 1:2-у «Рубин» къытекIуагъ. «Шъачэ» я 2-рэ чIыпIэм щыIагъ, джы я 3-рэ хъугъэ.\nАуж къинэрэ командэхэр «машIом хэтых». Апшъэрэ купым хагъэкIынхэу фаехэп. Джырэ уахътэ къэшIэгъуае ауж къинэщт командитIур.\n«Зенит» дышъэм нахь пэблагъэми, медальхэм афэбанэхэрэм япчъагъэ хэхъо. Ижъырэ адыгэ къалэу Шъачэ тигъэгушIощтэу тэгугъэ.\n1. «Зенит» — 33\n2. «Динамо» — 29\n3. «Шъачэ» — 27\n4. «Локомотив» — 25\n5. «Краснодар» — 24\n6. ЦСКА – 24\n7. «Крылья Советов» — 23\n8. «Рубин» — 22\n9. «Ахмат» — 21\n10. «Спартак» — 19\n11. «Ростов» — 17\n12. «Уфа» — 15\n13. «Н. Новгород» — 14\n14. «Арсенал» — 13\n15. «Химки» — 13\n16. «Урал» — 12.\nЯ 16-рэ зэIукIэгъухэр\n«Урал» — «Шъачэ»\n«Н. Новгород» – «Кр. Советов»\n2021 – 2022-рэ илъэс ешIэгъум хэхьэрэ апэрэ къекIокIыгъор командэхэм аухыгъ. ЯтIонэрэ къе=кIокIыгъор шэкIогъум и 28-м рагъэжьэщт. Командэхэм ятренер шъхьаIэхэм ащыщхэр яIэнатIэхэм шIэхэу аIуагъэкIыщтых. Сыдэу хъугъэми, хэгъэгум изэнэкъокъу нахь гъэшIэгъон хъущтэу тэгугъэ.\nПредыдущая Yetişkin nüfusunun yüzde 44’ü aşılandı\nСледущая Пчъагъэр 74 — 73-рэ


Коммунальнэ пыдзэфэ пытэхэм ядэщын фытегъэпсыхьэгъэ зэхъокIыныгъэр гъэцэкIагъэ зэрэхъурэм АР-м и Парламент изэхэсыгъоу джырэблагъэ щыIагъэм щытегущыIагъэх.\nШъугу къэдгъэкIыжьын, ООО-у «ЭкоЦентр» зыфиIорэр ары пыдзэфэ пытэхэм ядэщын фэгъэзэгъэ шъолъыр операторэу Адыгеим щылажьэрэр. 2019-рэ илъэсым ищылэ мазэ и 1-м ащ IофшIэныр ригъэжьагъ.\nРеспубликэм исым ипроцент 90,4-мэ хэкIэу къырахырэр Iуищынэу шъолъыр операторым зэзэгъыныгъэ дашIыгъ. Адыгеим исыр, статистикэм къызэригъэлъагъорэмкIэ, нэбгырэ 463167-рэ мэхъу. Адыгеим Iоф щызышIэрэ юридическэ лицэхэм ыкIи предпринимательхэм япроцент 69,9-р ары хэкIым идэщынкIэ фэIо-фашIэхэр фэгъэцэкIэгъэнхэм фэгъэхьыгъэ зэзэгъыныгъэм кIэтхагъэр.\nООО-у «ЭкоЦентр» зыфиIорэм и Адыгэ шъолъыр къутамэ ипащэу Алыбэрд Налбый Парламентым идепутатхэм яупчIэхэм джэуапхэр къаритыжьызэ, контейнерхэр зытет площадкэхэм ыкIи ахэм къапэIулъ чIыпIэхэм ягъэкъэбзэн ГъэIорышIэкIо компаниехэмрэ чIыпIэ зыгъэIорышIэжьын органхэмрэ зэрэфэгъэзагъэхэр къыIуагъ.\nХэта зыгъэкъэбзэн фаер?\nПарламентым идепутатхэм ямызакъоу, хэкIэу къырахырэр зыдагъэтIылъыщт площадкэхэм ягъэкъэбзэн зипшъэрылъым республикэм исхэри бэрэ къыкIэупчIэх. Ахэм язытет ары нахьыбэрэмкIэ шъолъыр операторым пыдзэфэ пытэхэм яIущынкIэ ипшъэрылъхэр зэригъэцакIэхэрэм уасэ зэрэфашIырэр.\nХэкIыр зэратэкъорэ контейнерхэр зыдэщыт чIыпIэр къэшIыхьэгъэн ыкIи пыдзафэхэр Iузыщыщт транспортыр екIолIэшъунэу щытын фае. Мы площадкэм ыкIи ащ къыпэIулъ чIыпIэхэм ягъэкъэбзэн фэтэрыбэу зэхэт унэхэм я ГъэIорышIэкIо организациехэр е чIыпIэ зыгъэIорышIэжьын органхэр лъыплъэнхэ фае. Пыдзэфэ пытэхэр Iузыщыщт автомашинэр къэкIоным ыпэкIэ ахэр зэкIэ ГъэIорышIэкIо организацием ипхъэнкIакIохэм агъэкъэбзэныр япшъэрылъхэм ащыщ.\nШъолъыр операторым хэкIыр зэрылъ контейнерхэр къызэблихъунхэр е къыунэкIынхэр ары иIофшIэныр.\n— Унэхэм хэкIэу къарахырэр зэрахьылIэщт чIыпIэхэм ягъэкъэбзэн организацие зэфэшъхьафхэр зэдыдэлажьэх. Лъэшэу тыкъэлъаIо хэкIэу къишъухырэр зэришъутэкъущтым пылъ шэпхъэ тIэкIур жъугъэцэкIэнэу. Контейнерхэм псэолъэшIыным къыпыкIыгъэ е нэмыкI пыдзэфэ инхэр, чъыг къутамэхэр, кондэ иупкIыгъэхэр арышъутакъо хъущтэп. АхэмкIэ шъуушъэрэ бакхэм нэмыкI пыдзафэхэр арыфэжьырэп. КъызкIэнэгъэ пкъыгъохэри бакхэм арышъумыдзэх, — къыIуагъ ООО-у «ЭкоЦентрэм» и Адыгэ шъолъыр къутамэ ипащэу Алыбэрд Налбый.\nКъыхэдгъэщымэ тшIоигъу, субсидиеу Адыгеим сомэ миллиони 8-м ехъу къыфэкIощт. АщкIэ хэкIыр зэхэдзыгъэу цIыфхэм къыратэкъун амал щыIэнэу бакхэр джыри къащэфыщтых.\nООО-у «ЭкоЦентр» зыфиIорэм и Адыгэ шъолъыр къутамэ ипресс-къулыкъу\nСледущая Нахьыбэрэ шъуIэхэр шъутхьакIых!


Псыр, ащ иамалхэр, ишъэфхэр\nПсыр псэм ызыныкъу.\nМы гущыIэжъым егъэлыекIыгъэ горэ зэрэхэмылъыр хэткIи гъэнэфагъэ. Ары, псыр щыIэныгъэм ылъапс. Ежь щыIэныгъэри, шIэныгъэлэжьхэм зэралъытэрэмкIэ, океаным къыщежьагъ.\nНафэу зэрэщытымкIэ, псэ зыхэлъ организмэ щыIэп псы хэмытэу, цIыфыри ары. Ащ ыпкъышъол ипроцент 65 — 70-р псы. А псым «щыщыIэх» клеткэхэр, ащ пкъышъолым хэхьэрэ вещество зэфэшъхьафхэр хэткIухьэх. Псыр ары гъомылапхъэр ыкIи кислородыр пкъышъолым къыщезыгъэкIокIырэр, имыщыкIагъэхэр ащ къыхэзыщыжьыхэрэр. ЦIыфыр мазэ фэдизрэ гъомылапхъэ Iумыфэми щыIэн ылъэкIыщт, ау псы емышъоу мэфи 2 — 3 нахьыбэ рихышъущтэп.\nБиоэнергетикхэм зэралъытэрэмкIэ, псым амал гъэшIэгъон иI — информациер «зэIуигъэкIэн» елъэкIы. Ар ушэтын зэфэшъхьафхэмкIэ шIэныгъэлэжьхэм агъэунэфыгъ. Пчыхьэ къэс псы къызэбгъэчъэхыным къэбзэныгъэ закъор арэп шIуагъэ къызэрихьырэр, мэфэ псаум энергетикэ мыхъунэу «къыопкIыгъэр» (гухэкIыр, губжыр, гукъаор) птырехы, зытеотхьакIыкIы. Псым Iэзэгъоу хэлъхэр бэкIэ ялъытыгъ «примеси» зыфаIоу ащ къыхагъэщыхэрэм. Краным къичъырэ псыр зэрэзэхэтыр лъэшэу текIы пкъышъолым хэт псым изэхэлъыкIэ. Теплъын псы зэфэшъхьафхэу нахьыбэрэ дгъэфедэхэрэм язэхэлъыкIэ, шIуагъэу яIэхэм.\nМы рубрикэм чIэтэу псым IэзэкIэ амалэу иIэхэр къэттхыгъагъ, ау ар, псыр, зэрэзэтефыгъэм, зигугъу джынэс тымышIыгъэ лъэныкъохэм талъыIэсы тшIоигъу.\nПсырыкIуапIэхэмкIэ къытатырэ, тызэшъорэ псыр\nАр мафэ къэс дгъэфедэрэ, технологие гъэнэфагъэм тетэу аукъэбзыгъэ псыр ары. Псыр укъэбзыгъэным фэшI хлорыр нахьыбэрэм къызфагъэфедэ.\nХлорым нэгъу-кIэтIый зэхэтыр егъэхъупцIы, пкъышъолым ищыкIэгъэ микрофлорэр еукIы, белокэу ащ хэлъыр зэщегъакъо.\nАщ фэдэхэм защыуухъумэным фэшI, народнэ медицинэм къызэриIорэмкIэ, краным къичъырэ псыр тIэкIурэ щыбгъэтын е къэбгъэжъон фае (арэущтэу зышIэу тхэтыр мыбэу къысшIошIы). Хлорым ищыгъухэр мэкIодых псыр бгъэщтэу, нэужым бгъэжъужьыми. Ар зыукъэбзырэ аппаратэу унагъом щыбгъэфедэн плъэкIыщтхэри джы щыIэх. Ащ фэдэ уимыIэмэ, псы литрэм щайджэмышхым изэу мыIэрысэ уксусрэ джащ фэдиз шъоурэ ыкIи йод гъоткIуи 3 — 5 хэбгъахъомэ, такъикъ заулэкIэ псыр къабзэ, щынэгъончъэ мэхъу.\nПсэу краным къичъырэм мыIэрысэ шъуампIэ, клюквэ е брусникэ хаплъхьэзи уукъэбзын плъэкIыщтэу еIо народнэ медицинэм.\nПсыр зэраукъэбзырэ аппаратэу фильтрэхэр зыкIыгъу-хэр шъогъэфедэмэ, ар (фильтрэр) игъом зэблэпхъун фае, сыда пIомэ ащ микробхэр техъуагъэхэ зыхъукIэ, уигъэсымэджэн ылъэкIыщт.\nАр «примеси» зыфаIохэрэм афэдэ зыпари зыхэмылъ, техническэ амалхэр къызфагъэфедэхэзэ (конденсатор-дистилляторхэр) аукъэбзыгъэ псыр ары. КъызэрэнэфагъэмкIэ, ащ фэдэ псыр унэм щыбгъэхьазырын зэрэплъэкIыщт пкъыгъохэр джы тучанхэм къатехьагъэх.\nАу къыдэплъытэн фае дистиллированнэ псым псыфалIэр зэрэпщимыгъэгъупшэрэр. ЕтIани ащ фэдэ псым хэлъхэп пкъышъолым ищыкIэгъэ щыгъухэр ыкIи микроэлементхэр, кальцийри ахэтэу.\nПкъышъолыр уукъэбзы пшIоигъо зыхъукIэ ары ащ фэдэ псыр зыбгъэфедэн фаер.\nМы псы лъэпкъым бэрэ уешъо хъущтэп. Кальций зыхэмылъ е ар макIэу зыхэлъ псым гу-лъынтфэ узхэр къатынхэ ылъэкIыщт.\nОщхыпсым икъэбзагъэ узыщыпсэурэ чIыпIэм иэкологие изытет елъытыгъ. Непэ, тыкъэзыуцухьэрэ дунаим экологием ылъэныкъокIэ икъэбзагъэ къыдэплъытэмэ, ощхэу къещхырэр зэкIэ «кислотнэу» зэрэщытыр гъэнэфагъэ. Ащ пае медикхэм къыхагъэщы ощхыпсымкIэ пшъхьэ пфыкIэ, ащ фэдэ псым уешъо, урыпщэрыхьэ ыкIи урыгыкIэ зэрэмыхъущтыр.\nСерэмрэ азотымрэ атмосферэм хэтых, ахэр псым зыхахьэхэкIэ, кислотэ мэхъух. А кислотэхэр чIыгум къынэсых «кислотнэ ощх» зыфаIохэрэм афэдэу.\nПсыр къажъо зыхъукIэ, ащ дэеу ткIурэ щыгъухэр хэкIодыкIых, ар нахь шъабэ, нахь къабзэ мэхъу. Псы гъэжъуагъэм шIуагъэ зиIэу хэлъыр къэнэныр зэлъытыгъэр ар къызэрэжъорэ уцугъоу зэтырафыхэрэр ары. Ахэр щы мэхъух: ублэгъур — апэрэ псы щэрэбхэр зыщыплъэгъурэр, ятIонэрэр — «фыжьэу» къызыщыжъорэр — псым ычIэкIэ къыщыригъажьэу псы щэрэбхэр бэу къызыщыдэкIуаехэрэр, ящэнэрэр — псыр лъэшэу къызыщыжъорэр. Аужырэ уцугъом псым Iэзэгъу амалэу иIэхэр чIенэх, арышъ, ятIонэрэ уцугъом нэс псыр зыбгъэжъон фаер.\nУзэшъон, бгъэфедэн фэе псэу народнэ медицинэм къыIорэр псы гъэжъогъакIэр ары — зэрэстырэу е гъэучъыIыгъакIэу. Сыхьат е сыхьатрэ ныкъорэм шIокIыгъэу щытыгъэ псы гъэжъуагъэр умыгъэфедэмэ нахьышIу.\nБэрэ къэжъогъэ псым е ятIонэрэу къэбгъэжъожьыгъэм шIуагъэ хэлъыжьэп, ары пакIошъ, иягъэ къыокIыщт.\nСыдэущтэу псым уешъон фая?\nУпчIэр имыщыкIагъэу, ар зэкIэми ашIэу бэмэ къаIон алъэкIыщт. Ау арэущтэу зэрэщымытыр народнэ медицинэм къыIохэрэм нафэ къашIы. Псым узэрешъощтми шапхъэ иI. Iазэхэрэм, врачхэм ащыщхэми къаIо пчэдыжьым, укъызэрэущэу, псы стэчан ипшъун фаеу, пчыхьэми, угъолъыжьыным ыпэкIэ, джащ фэдиз, мафэми шхэгъу пэпчъ сыхьатныкъо иIэу псы стэчан ипшъузэ пшIынэу. Пчэдыжьым узэшъорэ псым «укъегъэущы», пчыхьэм — уегъэрэхьаты, мафэм пшхыгъэр чэщым ащ «егъэжъожьы», кIуачIэр зэтеуцожьынымкIэ IэпыIэгъу мэхъу. Ушхэным ыпэкIэ сыхьатныкъо иIэу узэшъорэ псы стэчаным нэгъур «къетхьакIы», ыпэрэ шхэгъум щыщэу ащ къинагъэр «къырелъэсыкIы», къыкIэлъыкIощт шхэгъум нэгъур фегъэхьазыры. Народнэ медицинэм къызэриIорэмкIэ, мыщ ушIокIынэу щымытэу арэп. ГущыIэм пае, шхэгъум ыпэкIэ мыIэрысэ пшхыгъэу е сок уешъуагъэу щытмэ, псым уемышъоми хъущт.\nДжыри зы упчIэ — узышхахэкIэ псы уешъо хъущт-мыхъущтым народнэ медицинэм джэуап къыретыжьы. Псым ащ лъыпытэу уешъоныр имыщыкIагъэмэ, сыд фэдиз уахъта ащ тешIэн фаер? Iэзэн Iофым пылъхэм къызэраIорэмкIэ, узышхахэрэм ыуж лъэтемытэу псы уешъо хъущтэп! Ау мыщ дэжьыми къыдэплъытэн фае гъомылапхъэу пшхыгъэр зыфэдэр. Ар щыбжьыйкIэ стырэу е тхъур бэу хэлъэу, е гъушъэу (хьалыгъу, гущыIэм пае) щытмэ, щай стыр е псы гъэжъогъэкIэ стыр тIэкIу ипшъу хъущтэу еIо народнэ медицинэм.\n— Доктор, сишъхьэгъусэ инервэхэр лъэшэу дэи хъугъэх. Тыдэ тыкIомэ нахьышIоу плъытэрэ? Хыр ара, хьауми къушъхьэм тыдэкIуаемэ нахь дэгъуа?\n— О хым кIо, уишъхьэгъусэ къушъхьэм дэрэкIуай. Е шъузэхъожь.\nУахътэр — зыфэдэ къэмыхъугъэ Iаз, ау косметолог дэй.\nАр псаугъ, зыпари уз имыIэу плъытэми хъущтэу иврач къыриIощтыгъ зэрэмиллионерыр адрэм къешIэфэ.\n— Ацетилсалициловэ кислота шъуиIа? — еупчIы щэфакIор аптекэм иIофышIэ.\n— Аспирина уищыкIагъэр?\n— Ары шъыу, мы гущыIэр ренэу сщэгъупшэ, зэзгъэшIэн слъэкIырэп.\nПредыдущая «Ставропольер» «Ошъадэм» иныбджэгъу\nСледущая Шъыпкъагъэ, теубытагъэ хэлъыгъ


Игъом аIэкIегъахьэ — Адыгэ макъ\n«Россети Кубань» зыфиIорэ компанием и Адыгэ къутамэ иIофышIэхэм 2021-рэ илъэсым гъэсэныгъэ учреждении 9 электросетевой инфраструктурэм пашIагъ. Социальнэ мэхьанэ зиIэ псэолъакIэхэм зэкIэмкIи киловатт 1276-рэ кIуачIэу яI.\nЛъэпкъ проектхэм яшIуагъэкIэ Апшеронскэ районым, Краснодар краим, Мыекъуапэ, Мыекъопэ, Джэджэ ыкIи Кощхьэблэ районхэм адэт гурыт еджапIэхэм, кIэлэцIыкIу IыгъыпIэхэм, шIэныгъэ зыщызэрагъэгъотырэ гупчэхэм ыкIи егъэджэн-пIуныгъэ учреждениехэм электричествэр аIэкIагъэхьагъ.\n— Социальнэ мэхьанэ зиIэ псэуалъэхэм электроэнергиер аIэкIагъэхьаным фэшI компанием зэкIэ ищыкIэгъэ техническэ Iофтхьабзэхэр егъэцакIэх: подстанциехэр ыкIи электрическэ гъучI рыкIуапIэхэр ашIых, агъэцэкIэжьых. IофшIэнхэр игъом тэгъэцакIэх ыкIи идэгъугъэкIэ уехъырэхъышэнэу щытэп, — къыIуагъ «Россети Кубань» зыфиIорэм и Адыгэ къутамэ ипащэу Рустам Магдеевым.\nАдыгэ къутамэм Пшызэ ыкIи Адыгеим имуниципальнэ образовании 8-мэ электричествэр аIэкIегъахьэ: Мыекъопэ, Джэджэ, Шэуджэн, Кощхьэблэ ыкIи Красногвардейскэ районхэр, къалэу Мыекъуап, джащ фэдэу Апшеронскэ районыр ыкIи Краснодар краир.\nЭлектросетевой инфраструктурэм зыпызышIэ зышIоигъохэм ялъэIу тхылъхэр Iудзыгъэ шIыкIэм тетэу компаниеу «Россети Кубань» зыфиIорэм аIехых. ФэIо-фашIэхэм ягъэцэкIэнкIэ заявкэр «Портал-тп.рф» зыфиIорэмкIэ птын плъэкIыщт. Ащ нэмыкIэу электричествэм икъэкIуапIэхэм алъэныкъокIэ упчIэ зиIэхэр «линие плъырым» иIофышIэхэм зыфагъэзэн алъэкIыщт, ащ ителефон номерэу 8-800-220-0-220-м ыпкIэ хэмылъэу чэщ-зымафэм Iоф ешIэ.\nПредыдущая В Адыгее стартовал проект по развитию женского предпринимательства\nСледущая IофшIэнми фытегъэпсыхьагъэх


Республика Адыгея - Тэхъутэмыкъое районым еджэпIитIу щашIыщт\nТэхъутэмыкъое районым еджэпIитIу щашIыщт\nАдыгеим и ЛIышъхьэ ипшъэрылъхэр пIэлъэ гъэнэфагъэкIэ зыгъэцэкIэрэ КъумпIыл Мурат Тэхъутэмыкъое районым зыщэIэм еджэпIитIоу ащ щагъэпсыщтымкIэ проектым игъэцэкIэн зэрэкIорэм нэIуасэ зыфишIыгъ.\nГущыIэм пае, псэупIэу Яблоновскэм, къуаджэу АдыгеякIэм дэжь, нэбгырэ 990-рэ зычIэфэщт еджэпIакIэр мы илъэсым ыкIэм нэс щатIупщыщт. 2018-рэ илъэсым псэупIэу Инэм нэбгырэ 1010-рэ зычIэфэщт еджапIэр щашIынэу рахъухьагъ.\nКъумпIыл Мурат районым къызэкIом игъусагъэх АдыгеимкIэ федеральнэ инспектор шъхьаIэу Сергей Дрокиныр, Адыгэ Республикэм гъэсэныгъэмрэ шIэныгъэмрэкIэ иминистрэу КIэрэщэ Анзаур, Тэхъутэмыкъое районым ипащэу Шъхьэлэхъо Азмэт, Яблоновскэ къэлэ псэупIэм ипащэу Атэжьыхьэ Заурдин, фирмэ-подрядчикым иIэшъхьэтетэу ДзэлI Аскэр.\nКъумпIыл Мурат псэолъэшIыпIэм щыIагъ, Iофхэр зэрэкIохэрэм нэIуасэ зыфишIыгъ. ДзэлI Аскэр къызэриIуагъэмкIэ, мылъкумкIи, псэолъапхъэхэмкIи зи пэрыохъу щыIэп. Графикым тетэу IофшIэнхэр макIох, я 3-рэ къатым ишIын рагъэжьагъ. ЧIыпIэ специалистхэу сменитIоу Iоф зышIэхэрэри мыщ къыхагъэлажьэх, илъэсым ыкIэм ехъулIэу псэуалъэр атIупщыщт.\nПсэупIэу Яблоновскэм еджэпIакIэу щашIыщтым пае сомэ миллион 458-рэ къызэрэхагъэкIыгъэр шъугу къэтэгъэкIыжьы. Ащ нэмыкIэу республикэм еджапIэм щагъэфедэщт оборудованием икъэщэфын пэIуагъэхьанэу сомэ миллиони 150-рэ фэдиз къафитIупщыгъ.\nШъхьэлэхъо Азмэт къызэриIуагъэмкIэ, псэупIэу Яблоновскэм дэт учреждениехэу гъэсэныгъэ зыщарагъэгъотхэрэм бащэ ачIэс зэрэхъугъэм иIофыгъо еджэпIакIэм икъызэIухынкIэ зэшIохыгъэ хъущт.\nАщ фэдэ Iофыгъо иI хэхъоныгъэ зышIырэ, зызыушъомбгъурэ псэупIэу Инэми. Гурыт еджапIэу N 2-р ары анахьэу бэ зытегъэуагъэр. Ар 1936-рэ илъэсым ашIыгъагъ. ЕджэпIакIэм игъэпсын зигъо дэдэу къэуцугъэ Iофыгъохэм ащыщыгъ.\nКъумпIыл Мурат гурыт еджапIэу N 2-м щыIагъ, еджэн Iофыр зэрэщызэхэщагъэм зыщигъэгъозагъ. Мы еджапIэм идиректорэу Барцо Сарэ ащ къыфиIотагъ илъэсыкIэ еджэгъум зызэрэфагъэхьазырырэм фэгъэхьыгъэу. ПстэумкIи мыщ кIэлэеджэкIо 370-рэ чIэс, Iоныгъом и 1-м джыри апэрэ классым ихьащт кIэлэцIыкIу 50 ригъэблэгъэщт.\nАдыгэ Республикэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцэкIэрэ КъумпIыл Мурат къызэриIуагъэмкIэ, республикэм Урысые Федерацием гъэсэныгъэмрэ шIэныгъэмрэкIэ и Министерствэ зэзэгъыныгъэ гъэнэфагъэхэр дишIыгъэх псэупIэу Инэм щагъэпсыщт еджапIэм фэгъэхьыгъэу. СметэмкIэ уасэр сомэ миллион 613-рэ мэхъу, ащ щыщэу сомэ миллион 200 фэдиз оборудованием пэIуагъэхьащт. ЗэренэгуехэрэмкIэ, еджапIэм ишIын илъэскIэ рагъэжьэщт.\n«Тэ къыттефэрэр зэкIэ тшIэщт къэралыгъо пшъэрылъэу зэкIэми гъэсэныгъэ ягъэгъотыгъэным фытегъэпсыхьагъэр зэшIохыгъэ хъунымкIэ, еджапIэхэм ачIэс кIэлэцIыкIухэр зы сменэу еджэнхэмкIэ. Ау ащ дакIоу муниципалитетхэми япшъэрылъхэр тэрэзэу агъэцэкIэнхэм тегъэпсыхьагъэу тяупчIыщт, псэуалъэхэм яшIынкIэ документациер игъом ыкIи зэрищыкIагъэм тетэу агъэпсыным тынаIэ тедгъэтыщт. Республикэм икъэлэ шъхьаIэ ипащэхэми ащ фэдэ пшъэрылъхэр апашъхьэ итых, еджэпIакIэхэм яшIын зищыкIэгъэ шъыпкъэу щыт чIыпIэхэм ар ащыщ», — къыхигъэщыгъ КъумпIыл Мурат.\n13.12.2018 Илъэс 25-рэ хъурэ гъогу\n17.08.2018 НыбжьыкIэхэм язекIо гъогу\n14.08.2018 Сомэ миллион 20-м ехъу джыри къафыхагъэкIыгъ


Республика Адыгея - Проектыр зэрагъэцакIэрэм тегущыIагъэх\nПроектыр зэрагъэцакIэрэм тегущыIагъэх\nАдыгэ Республикэм и ЛIышъхьэу КъумпIыл Мурат тыгъэм иамалкIэ Iоф зышIэщт электростанциер зыщашIырэ площадкэм тыгъуасэ щыIагъ. Инвестиционнэ проектыр зыгъэцакIэрэр компание купэу «Хевел» зыфиIорэр ары.\n2018-рэ илъэсым къалэу Шъачэ щыкIогъэ Урысые инвестиционнэ форумым мыщ фытегъэпсыхьэгъэ зэзэгъыныгъэм зэдыкIэтхагъэх Адыгеим иминистрэхэм я Кабинетрэ ыпшъэкIэ зигугъу къэтшIыгъэ компаниемрэ. Тыгъэм иамалкIэ Iоф зышIэщт электростанциитIум яшIын проектым къыдыхэлъытагъ. Ахэм акIуачIэ МВт 8,9-рэ мэхъу, инвестициеу халъхьащтыр сомэ миллион 950-м ехъу.\nАпэрэ псэуалъэу — тыгъэм иамалкIэ Iоф зышIэрэ электростанциер шъолъырым щашIыгъ, ащ ыкIуачIэ МВт 4 мэхъу. Непэрэ мафэм ехъулIэу объектым иIофшIэн ригъэжьэным дэлажьэх.\nАдыгеим и ЛIышъхьэ псэуалъэм иIофшIэн ригъэжьэным иедзыгъохэм фэгъэхьыгъэ зэдэгущыIэгъу адыриIагъ АР-м экономикэ хэхъоныгъэмкIэ ыкIи сатыумкIэ иминистрэу Геннадий Митрофановымрэ тыгъэм иамалкIэ Iоф зышIэрэ электростанциехэм яшIын фытегъэпсыхьэгъэ проектым ипащэу Кубэщыч Анзоррэ.\nИнвесторым къызэритырэмкIэ, мы илъэсым мэкъуогъу мазэм щегъэжьагъэу электростанцием исеть энергиер IэкIахьэ хъущт. Илъэсым телъытагъэу электроэнергие кВт сыхьат миллиони 5,1-рэ къытыщт.\nМы инвестиционнэ проектым къыдыхэлъытагъэу Адыгеим джыри зы электростанцие щагъэпсы — Шэуджэн СЭС-р, ащ ыкIуачIэ МВт 4,9-рэ мэхъу. 2020-рэ илъэсым ияплIэнэрэ квартал псэуалъэр атынэу агъэнафэ.\n— ИкIэрыкIэу къызфагъэзэжьырэ энергетикэм игъэфедэнкIэ Адыгеим амалышIухэр IэкIэлъых. Жьыбгъэм ыкIуачIэкIэ Iоф зышIэрэ паркыр тикъэралыгъокIэ апэу тишъолъыр щагъэпсыгъ. Тыгъэ генерацием амалэу къытыхэрэр къызфэгъэфедэгъэнхэр ыкIи энергетикэ къабзэм тапэкIэ хэхъоныгъэ егъэшIыгъэныр мэхьанэшхо зиIэ Iофыгъоу щыт.\nМыщ фэдэ екIолIакIэм ишIуагъэкIэ республикэм IэкIэлъ энергэкIуачIэр нахьыбэ мэхъу, шъолъырым хэхъоныгъэхэр ешIых, — къыIуагъ КъумпIыл Мурат.\nИнвестиционнэ проектым игъэцэкIэн къыдыхэлъытагъэу IофшIэпIэ чIыпIакIэхэр зэрэщыIэщтхэм, шъолъыр бюдже-\nтым ихьэрэ хэбзэIахьхэм зэрахэхъощтым социальнэ мэхьанэшхо иIэу республикэм ипащэ къыхигъэщыгъ.\nАдыгеим и ЛIышъхьэ ипресс-къулыкъу


Галактика Кельвина • Просмотр темы - Анна Шурочкина (Нюша)\nТекущее время: 26 сен 2020, 14:43\nСписок форумов » Голые знаменитости России » Голые певицы\nЗаголовок сообщения: Анна Шурочкина (Нюша)\nЧтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь.\nЗаголовок сообщения: Re: Анна Шурочкина (Нюша)\nДобавлено: 24 окт 2012, 09:53\nДобавлено: 26 ноя 2017, 17:18\nДобавлено: 18 май 2019, 08:21\nОткуда: Масквач 1518\nЧтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь.\nДобавлено: 19 дек 2019, 11:21\nЧтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь. Чтобы видеть ссылки пожалуйста войдите, или зарегистрируйтесь.Чтобы видеть ссылки пожалуйста войдите, или зарегистрируйтесь.


«Налмэсыр» — тижъогъо нэф — Адыгэ макъ\nКъэралыгъо гъэпсыкIэ иIэу Адыгеир зыпсэурэр илъэси 100, «Налмэсыр» зызэхащагъэр илъэс 85-рэ зэрэхъухэрэм афэгъэхьыгъэ концертхэр ансамблэм къытыгъэх.\n— Апэрэ пчыхьэзэхахьэр Подольскэ щыкIуагъ, — къытиIуагъ Адыгэ Республикэм и Къэралыгъо академическэ лъэпкъ къэшъокIо ансамблэу «Налмэсым» ихудожественнэ пащэу, Урысыем, Абхъазым, Пшызэ язаслуженнэ артистэу, Адыгэ Республикэм инароднэ артистэу Хъоджэе Аслъан. — Урысыем икъэли 7-мэ концертхэр къащыттыгъэх. — Бысымхэр дахэу къытпэгъокIыгъэх, тагъэлъэпIагъ.\n«ШIуфэс къашъу», «Адыгэ уджхэр», «Тыркуем щыпсэурэ адыгэхэм якъашъу» зыфиIохэрэр, фэшъхьафхэри «Налмэсым» къышIыгъэх. Адыгэхэм ятарихъ, яшэнхабзэхэр къэзыгъэлъэгъорэ артистхэм IэгутеошхокIэ къапэгъокIыхэзэ, лъэпкъ искусствэм ибаиныгъэ осэ ин къыфашIыгъ. Адыгэ къэшъо мэкъамэхэр, къушъхьэчIэсхэр шъонтырыпым зэрэтеохэрэр, Кавказ икъушъхьэ лъагэхэр зэпагъэджэжьхэзэ зэрэуджыхэрэр, фэшъхьафхэри концертхэм яплъыгъэхэм лъэшэу ашIогъэшIэгъоныгъэх.\nАдыгэ шъуашэр, ащ идэхагъэ нэм фэплъырэп, гущыIэкIэ къэIотэгъуаеу щыт. Саер ыгъэбыбатэзэ къашъоу «Ислъамыер» пшъашъэм къызэришIырэр, адыгэхэр хьакIэм зэрэпэгъокIыхэрэр, «Абхъаз къашъор», нэмыкIхэри «Налмэсым» ирепертуар хэтых. Лъэпкъхэр къашъохэм зэрэзэфащэхэрэр артистхэм игъэкIотыгъэу къагъэлъэгъоныр шэнышIу афэхъугъ.\nАдыгэ шъуашэм идэхагъэ, ар зепхьаным фэшI амалэу щыIэхэм искусствэм пыщагъэхэр бэрэ къакIэупчIагъэх. Тиартистхэм къагоуцохэзэ нэпэеплъ сурэтхэр атырахыгъэх.\nАдыгеим щыкIощт зэхахьэхэр\n2022-рэ илъэсыр Урысыем щыпсэурэ лъэпкъхэм яискусствэрэ якультурнэ кIэнрэ я Илъэс. «Налмэсым» иконцертхэм шIэхэу апиублэжьыщт. Ансамблэм ихудожественнэ пащэу ыкIи ибалетмейстер шъхьаIэу Хъоджэе Аслъан «Налмэсым» иконцертхэр Адыгэ Республикэм зэрэщыкIощтхэм тащигъэгъозагъ.\nМэлылъфэгъум и 15-м къыщегъэжьагъэу псэупIэхэу Дондуковскэм, Зарево, Джаджэ, Очэпщые, Кощхьаблэ концертхэр къащитыщтых. Кощхьаблэ — и 21-м, Яблоновскэм ыкIи Инэм и 23-м пчыхьэзэхахьэхэр ащыкIощтых.\nМэлылъфэгъум и 29-р — къашъом и Дунэе маф. «Налмэсым» игъэкIотыгъэ концертыр Мыекъуапэ щызэхищэщт.\n«Налмэсыр» Урысыем нахьышIоу щашIэ хъугъэ. Искусствэм щыпхырищырэ лъагъор жъогъо нэфэу къэшIэты, тыгъэм инэбзыйхэм къахэщы. ИкъашъохэмкIэ, лъэпкъ орэдышъохэмкIэ тигъэгушIозэ, дунэе искусствэм щыцIэрыIо хъугъэ. Опсэу, тилъаIэу «Налмэсыр»! УикъашъохэмкIэ гур оIэты, цIэу зыфэпшIыжьыгъэр щыIэныгъэм къыщыотэжьы.\nПредыдущая ЦIыфхэр социальнэу ухъумэгъэнхэм фэIорышIэ\nСледущая Быбыным фэхьазырых!


Журналистхэр зэзыпхырэ Iофтхьабз — Голос Адыга\nЖурналистхэр зэзыпхырэ Iофтхьабз\nРедактор 14.10.2019 КЪЭБАРЫКlЭХЭР\nФедеральнэ, шъолъыр ыкIи муниципальнэ къэбарлъыгъэIэс амалхэм ялIыкIохэр зыхэлэжьэрэ пресс-тур тыгъуасэ Адыгеим щызэхащагъ.\nАщ икIэщакIохэр АР-м лъэпкъ IофхэмкIэ, IэкIыб къэралхэм ащыпсэурэ тилъэпкъэгъухэм адыряIэ зэпхыныгъэхэмкIэ ыкIи къэбар жъугъэм иамалхэмкIэ и Комитетрэ Адыгеим ижурналистхэм я Союзрэ. Инвестициехэм алъэныкъокIэ шъолъырыр хъопсагъоу щытыным ыкIи ащ ибренд шъхьаIэхэм ямэхьанэ джыри нахь зыкъегъэIэтыгъэным фэIорышIэ илъэс къэс тишъолъыр щырагъэкIокIырэ мы Iофтхьабзэр.\nАщ дакIоу лъэныкъо зэфэшъхьафхэмкIэ журналистхэм яшIэныгъэхэм ахагъэхъон, IофшIэным екIолIакIэхэр къыфагъотын, опытэу аIэкIэлъымкIэ зэхъожьынхэ амал яI.\nМыгъэрэ пресс-турым ипрограммэ епхыгъэу Адыгеим и СМИ-хэм ялIыкIохэм апае УФ-м ижурналистхэм я Союз исекретарэу Роман Серебрянэм зэхищэгъэ семинарыр гъэшIэгъоныгъ. АР-м и Къэралыгъо программэу «Лъэпкъ зэфыщытыкIэхэр гъэпытэгъэнхэр ыкIи патриотическэ пIуныгъэр» зыфиIорэм ар къыдыхэлъытагъ. Пшъэрылъэу зыфагъэуцужьыхэрэр зэшIохыгъэхэ хъуным, къэбар жъугъэм иамалхэм ясайтхэм къарыхьэрэ къэбархэр цIыфхэм ашIогъэшIэгъоныным фэшI анахьэу анаIэ зытырагъэтын фаехэм Р. Серебрянэр къатегущыIагъ. Шъхьэихыгъэ зэдэгущыIэгъум илъэхъан журналистхэм къатыгъэ упчIэхэм джэуапхэр къаритыжьыгъэх.\nМы мэфэ дэдэм къэралыгъо корпорациеу «Росатомым» иIахьзэхэлъ обществэу «НоваВинд» зыфиIорэм жьыбгъэкIэ Iоф зышIэрэ паркэу ыгъэпсырэм пресс-турым хэлажьэхэрэр щыIагъэх, ар гъэцэкIагъэ зэрэхъурэр зэрагъэлъэгъугъ. Шъугу къэдгъэкIыжьын, непэрэ мафэм ехъулIэу пстэумкIи мыщ инвестициеу халъхьагъэр сомэ миллиард 23-рэ фэдиз мэхъу. Жьыбгъэм ыкIуачIэкIэ Iоф зышIэщт парк анахь инэу Урысыем итым ишIын ыкIэм фэкIуагъ. Энергетическэ пкъыгъо 60 МВт 2,5-рэ зым илъэшыгъэу псэуалъэм щагъэуцущтых, непэрэ мафэм ехъулIэу нахьыбэр шIыгъахэ. Мы проектым изэшIохын республикэм ифедэ хэлъ, сыда пIомэ икIэрыкIэу къызфагъэзэжьырэ энергетикэм ихэхъоныгъэ амал къытыщт шъолъырым энергием ылъэныкъокIэ фэныкъоныгъэу иIэхэр ригъэкъужьынхэмкIэ.\nРеспубликэм къэкIогъэ хьакIэхэм ашIогъэшIэгъоныгъ ыкIи ягуапэу еплъыгъэх КъокIыпIэм щыпсэурэ лъэпкъхэм искусствэхэмкIэ я Къэралыгъо музееу Мыекъуапэ дэтым адыгэ лъэпкъ шъуашэм икъэгъэлъэгъонэу щызэхащагъэр. Журналистхэм анэмыкIэу ащ хэлэжьагъэх АР-м лъэпкъ IофхэмкIэ, IэкIыб къэралхэм ащыпсэурэ тилъэпкъэгъухэм адыряIэ зэпхыныгъэхэмкIэ ыкIи къэбар жъугъэм иамалхэмкIэ и Комитет итхьаматэу Шъхьэлэхъо Аскэр, УФ-м ижурналистхэм я Союз исекретарэу Роман Серебрянэр, мы организацием икъутамэу Адыгеим щыIэм ипащэу Бзэджэжъыкъо Абрек, культурэм иIофышIэхэр, нэмыкIхэри. Къэгъэлъэгъоным исценарие зэхэзыгъэуцуагъэр Адыгеим изаслуженнэ журналистэу Тэу Замир, зезыщагъэр журналистэу, орэдыIоу Биданэкъо Замир.\nТилъэпкъ ишъуашэ идэхагъэ, ащ тарихъэу пылъыр, ижъыкIэ адыгэхэм шэн-хэбзэ дахэу ахэлъыгъэхэр театрализованнэ шIыкIэм тетэу къагъэлъэгъуагъ ыкIи орэдымрэ къашъомрэ абзэкIэ къыраIотыкIыгъ культурэм иучреждениеу «Ошъад» зыфиIорэм иартистхэм. Къэзэрэугъоигъэхэр ахэм бэрэ Iэгу афытеуагъэх, афэрэзагъэх.\nIофтхьабзэм икIэух журналистикэм ылъэныкъокIэ гъэхъэгъэшIу зиIэ нэбгырэ заулэмэ афэгушIуагъэх, Урысыем и журналистхэм я Союз и Щытхъу тхылъ ахэм афагъэшъошагъ.\nПресс-турым хэлажьэхэрэр нэмыкI чIыпIэхэм ащыIагъэх, шъолъырым хэхъоныгъэу ышIыхэрэр, ыпэкIэ зэрэлъыкIуатэрэр нэрылъэгъу афэхъугъ. Iофтхьабзэр непэ зэфашIыжьы.\nСурэтхэр А. Iэшъынэм тырихыгъэх.\nПредыдущая Чъэпыогъум и 13-р – мэкъу-мэщымрэ промышленностымрэ яIофышIэ и Маф\nСледущая Адыгея присоединится к экомарафону «Сдай макулатуру – спаси дерево»


Тыгъэгъазэм ехъулIэу къызэIуахыщт | АДЫГЭ ДУНАЙ | АДЫГЭ ДУНАЙ | АиФ Адыгея\nТыгъэгъазэм ехъулIэу къызэIуахыщт\nМыекъуапэ къэзыухьащт гъогукIэу ашIырэм иятIонэрэ Iахь къыдыхэлъытэгъэ транспорт зэхэкIыпIэм Адыгэ Республикэм и ЛIышъхьэу КъумпIыл Мурат тыгъуасэ щыIагъ. Проектыр гъэцэкIагъэ зэрэхъурэр, непэрэ мафэм ехъулIэу зэшIуахыгъэр республикэм ипащэ зэригъэлъэгъугъ.\nПроектым иапэрэ Iахь къыдыхэлъытагъэу автомобиль гъогоу «Мыекъуапэ — ТIуапсэ» зыфиIорэм къыщегъэжьагъэу Мыекъуапэ – Усть— Лабинск — Кореновскэм нэс километри 9-м ехъурэ гъогур 2009-рэ илъэсым агъэпсыгъ. Ащ зэкIэмкIи сомэ миллион 602-рэ тефагъ. Проектыр лъыгъэкIотэгъэным ыкIи ащ иятIонэрэ Iахь тефэщт мылъкур республикэм къыIэкIэхьаным иIофыгъо зэхэфыгъэным фэшI Адыгеим и ЛIышъхьэ федеральнэ гупчэм илIыкIохэм зэIукIэгъу-зэдэгущыIэгъухэр адыриIагъэх. Ащ ишIуагъэкIэ шышъхьэIум щегъэжьагъэу гъогум игъэпсын иятIонэрэ Iахь рагъэжьагъ.\nМыщ къыдыхэлъытагъэу гъогу километри 10,4-м ехъу ашIын фае, автомобиль гъогоу Мыекъуапэ — Усть-Лабинск —Кореновскэм щегъэжьагъэу «Мыекъуапэ — Джаджэ — Псыбай — Зеленчукская — Карачаевск» зыфиIорэм нэс. Мыщ игъэцэкIэн сомэ миллиарди 3,2-рэ тефэщт. Проектым иящэнэрэ Iахь игъэцэкIэн къегъэнафэ къутырэу Пролетарскэм екIущт гъогоу километри 7 зикIыхьагъэм ишIын. ЗэкIэмкIи гъогур километрэ 26,3-рэ хъущт.\nЗэрагъэнэфагъэмкIэ, мы илъэсым транспорт зэхэкIыпIэм ишIын аухыщт. Ащ пэIухьащт сомэ миллион 750-рэ республикэм къыIэкIэхьагъ. Апэрэ уцугъом къыдыхэлъытагъэу агъэпсыгъэ ыкIи джырэ уахътэм агъэфедэрэ къэзыухьэрэ гъогумрэ гъогукIэу ашIырэмрэ мы зэхэкIыпIэм зэрипхыщтых.\nПсэуалъэр зыщашIырэ чIыпIэм щызэхащэгъэ зэхэсыгъом Адыгеим и ЛIышъхьэ къыщыгущыIэзэ, зэхэкIыпIэм ишIын пэIухьащт бюджет ахъщэр шIуагъэ къытэу гъэфедэгъэным мэхьанэшхо зэриIэр хигъэунэфыкIыгъ. Ащ фэгъэзэгъэ псэолъэшI организацием IофшIэныр игъом ыкIи шэпхъэшIухэм адиштэу ыгъэцэкIэн зэрэфаер анахь шъхьаIэу къыхигъэщыгъ.\nАР-м псэолъэшIынымкIэ, транспортымкIэ, псэупIэ-коммунальнэ ыкIи гъогу хъызмэтымкIэ иминистрэу Валерий Картамышевым къызэриIуагъэмкIэ, графикэу щыIэм ыпэ итхэу зэхэкIыпIэр агъэпсы. Мы илъэсым тыгъэгъазэм ехъулIэу ар атыщт.\nАдыгеим и ЛIышъхьэ къызэрэхигъэщыгъэмкIэ, мы проектым игъэцэкIэн мэхьанэшхо иI. Ар щыIэныгъэм щыпхырыщыгъэ зыхъукIэ, гъогурыкIоныр нахь щынэгъончъэ хъущт, хьылъэзещэ машинэхэр Мыекъуапэ къыдэмыхьэхэу, ар къызэраухьащтыми шIогъабэ хэлъ. Ащ дакIоу экологием изытети ныхьышIу хъущт.\nРеспубликэм икъэлэ шъхьаIэ къэзыухьэрэ гъогукIэ зэрашIырэм дакIоу федеральнэ автомобиль гъогоу Р-217 «Кавказ» зыфиIорэм изы Iахь щыкIорэ гъэцэкIэжьынхэри мы илъэсым аухынхэу агъэнафэ. КилометрипшI зикIыхьэгъэ гъогур Ермэлхьаблэ къекIышъ, Мыекъопэ районым пхырэкIы. Илъэсым ыкIэм нэс мыщ транспорт зэхэкIыпIищ щагъэпсыщт, ахэр аужырэ шапхъэхэм адиштэщтых, гъогухэр хъоо-пщаоу щытыщтых. Проектым къыдыхэлъытагъэу Кужорскэ зэпырыкIыпIэм дэжь мыщ фэдэ псэуалъэ щашIы. Къихьащт илъэсым IофшIэнхэр аухынхэу ары.\n«ШэпхъэшIухэм ыкIи щынэгъончъэным адиштэрэ транспорт системэ республикэм щыдгъэпсыныр ары типшъэрылъ шъхьаIэр. Ащ пае транспорт инфраструктурэм хэхъоныгъэхэр ышIынхэм иIофыгъохэм язэшIохын екIолIэкIэ гъэнэфагъэхэр щытэгъэфедэх», — къыIуагъ КъумпIыл Мурат.— Экономикэм зыпкъ итэу хэхъоныгъэ ышIыным, гъогухэм къатехъухьэрэ хъугъэ-шIагъэхэм япчъагъэ къыщыкIэным, инвестициехэр нахьыбэ шIыгъэнхэм, цIыфхэм япсэукIэ амалхэр нахьышIу хъунхэм мы IофшIэныр афэIорышIэщт.


ЗэфыщытыкIэу зэфыряIэр нахь пытэ хъущт — Адыгэ макъ\nЗэфыщытыкIэу зэфыряIэр нахь пытэ хъущт\nПсихологхэм зэралъытэрэмкIэ, зэгурымыIоныгъэ гъэнэфагъэ зиIэгъэ унагъохэм коронавирусым ыпкъ къикIыкIэ унэм зэрисхэр IэпыIэгъу къафэхъун ылъэкIыщт. Специалистхэм къызэрэхагъэщырэмкIэ, гумэкIыгъор къызщытшъхьарыогъэ мазэхэм къакIоцI унэмкIэ пшъэрылъхэр агощын, нэбгырэ пэпчъ ежь зэрэфаеу зызщигъэпсэфын ылъэкIыщт чIыпIэ иIэн, нахь благъэ зэфэхъунхэу шапхъэхэр къаугупшысынхэ фае.\nПсихологхэм зэралъытэрэмкIэ, мафэ къэс унэм къимыкIэу ис унагъом илъэс зэкIэлъыкIохэм гумэкIыгъоу иIэ хъугъэхэр псынкIэу къэлъэгъощтых ыкIи зэшIуихынхэ ылъэкIыщтых.\nГумэкIыгъом икъыхэгъэщын улъыплъэнэу щытэп, ащ уежэу ущысыныри тэрэзэп, ау зэгурымыIоныгъэ щыIэн зэрилъэкIыщтым уфэхьазырын фае. Мыщ фэдэ хъугъэмэ, унэм уисэу ари бгъэунэфыныр ыкIи зэхэпфыныр пстэуми анахь дэгъу. ЗэфыщытыкIэу зэшъхьэгъусэхэм, ны-тыхэмрэ сабыйхэмрэ азыфагу илъым Iоф дэпшIэным мыщ фэдэ уахътэр фытегъэпсыхьагъ.\nПсихологхэм къызэраIорэмкIэ, зэшъхьэгъусэхэм языр е тIури IофышIэм къызыщыгужъохэкIэ пчыхьэм е зыгъэпсэфыгъо мафэхэм бэрэ гущыIэгъу зэрэзэфэмыхъухэрэм къыхэкIэу гумэкIыгъо зэрэщыIэр зэхашIэрэп.\n— ЦIыфхэр зэфэзэщых ыкIи унэм исхэу гущыIэгъу зэфэхъунхэр ягуап, — къаIо экспертхэм. — Ау ренэу унэм исхэ зыхъукIэ, ыпэкIэ гу зылъамытэщтыгъэ шэнэу шъхьэгъусэм къыхафэхэрэр алъэгъу, ахэм агу агъэплъэу бэрэ къыхэкIы. Мыщ фэдэн ылъэкIыщт телевизорым ымакъэ лъэшэу Iоу зэреплъыхэрэр, компьютерым бэрэ зэрэхэсхэр, нэмыкIхэри.\nАу пшъэдэкIыжь ин фыуиIэу укъекIуалIэмэ, пстэури зэшIохыгъуае хъущтэп. Апэу унагъом исхэм зэкIэми япшъэрылъхэр агъэнэфэн ыкIи уахътэ тешIэ къэс зэблахъузэ ашIын фае.\nДжащ фэдэу зыщыдгъэгъупшэ мыхъущтыр унэм имыкIэу исхэм гумэкIыгъо къашъхьащыон зэрилъэкIыщтыр ары. Дунаим щыхъурэ-щышIэрэм е илъэс зэкIэлъыкIохэм цIыфыр зэсэгъэ щыIакIэм зэрэтекIыгъэм мыщ фэдэ зэфэхьысыжьхэр къызыдихьынхэ ылъэкIыщт.\nГумэкIыгъом ыпкъ къикIыкIэ унагъом исхэр зэфэгубжынхэ, амакъэ Iэтыгъэу зэдэгущыIэнхэ алъэкIыщт. Ахэм, нахьыбэрэмкIэ, гущыIэу зэхахыгъэм зыпагъэнэжьы. Зэфэхьысыжьыр —зэгурыIохэрэп ыкIи агу хэзэрэгъэкIы. Мыщ дэжьым психологхэм зэраIорэмкIэ, шъхьадж ежь гупшысэу ышIыгъэм зыфигъэзэн фае, нэужым гущыIэ «пхэнджыр» къыраIоным ушъхьагъоу фэхъугъэр къыгурыIощт.\nСыд тшIэн фаер?\nЗэшъхьэгъусэхэу илъэсыбэрэ зэдэпсэугъэхэр нахьыбэрэ зэгъусэнхэр ягуап. Ахэм зэгурымыIоныгъэу азыфагу къыдафэхэрэр зызэшIуахыгъэхэр бэшIагъэ. Зы унэм зэдисхэу ыкIи язакъоу гупшысэнхэ зыщалъэкIыщт чIыпIэ зырагъэуцожьызэ мэпсэух. ЩыIэныгъэм изы лъагъо бэмышIэу зэдытехьэгъитIумэ апэрэ уахътэм къин алъэгъу. Ахэр ренэу зэгъусэнхэу фаех, ау, нэужым ащ фэдэ шIыкIэр къызэряхьылъэкIырэр зэхашIэ. УгукIэ рэхьатыныгъэ уиIэнымкIэ анахь шъхьаIэмэ ащыщыр уигупшысэхэм уахэтын, уизакъоу уахътэр бгъэкIон плъэкIын амал уиIэныр ары.\nНахь дэгъоу зэдгъэшIэныр…\nПсихологхэм зэраIорэмкIэ, цIыфхэр унэм зыщисхэ уахътэм зэшъхьэгъусэхэм нахь дэгъоу зызэрагъэшIэн амал яI. Къыпэблэгъэ цIыфым иIофшIэн, ащ шIогъэшIэгъоным, икIасэм зыщыбгъэгъозэн, гуфэбэныгъэ зэрэфыуиIэр зэхебгъэшIэн плъэкIыщт.\nУишъхьэгъусэ къыIорэр зэхэпхэу ыкIи уедэIоу, мафэхэр зэрифэшъуашэу бгъакIохэ зыхъукIэ, зэфыщытыкIэу нэбгыритIумэ зэфыряIэр нахь дэгъу ыкIи нахь пытэ хъущт.\nПредыдущая Бирамыр къэблагъэ\nСледущая ЦIыфхэр зезыщэхэрэм алъэплъэх


« Спортым нэхъри зыщиужьыным хуэгъэпсауэ\nАдыгэ кIэгъегъэджэ колледжэу Андырхъое Хъусен ыцIэ зыхьырэм 1994-рэ илъэсым къыщыублагъэу урыс студентхэми адыгабзэр щызэрагъашIэ. А илъэсым бзэм фэгъэхьыгъэ унашъоу къыдэкIыгъэм диштэу, кIэлэегъаджэхэм программэ зэхагъэуцон, ащ диштэу мыщ щеджэрэ ныбжьыкIэхэм Iоф адашIэнэу колледжым пшъэрылъ къыфашIыгъ.\n-А программэм апэу дэлэжьагъэхэр КIэрэщэ Зайнабрэ Пэнэшъу Нинэрэ, — тарихъыр къытфеIуатэ урыс студентхэм адыгабзэр языгъэшIэрэ Пэнэшъу Мэрянэ. Апэрэ тхылъэу «Адыгабзэр» зыфиIорэр ахэм къыдагъэкIыгъагъ. ЖэнэлI Тамарэ, ГункIэкъо Муслъимат, Сэмэгу ФатIимэ, Терчыкъо Лидэ джахэр арых апэ дэдэу урыс студентхэм Iоф адэзышIэнэу езыгъэжьагъэхэр.\nАпэрэ илъэсхэм адыгабзэр зэрэзэрагъашIэщтыгъэм непэрэр текIы. А лъэхъаным хэушъхьафыкIыгъэ куп яIагъэх. Ащ къикIыщтыгъэр урыс студентхэм икъу фэдизэу адыгабзэр зэрэзэрагъашIэщтыгъэр ары. Адыгэхэм афэдэу ахэм кууоу бзэр къызIэкIагъахьэщтыгъэ. Практикэ ахьынэу еджапIэхэм кIощтыгъэх, адыгабзэкIэ рагъаджэщтыгъэх. Ащ фэдэ апэрэ купэу колледжыр къэзыухыгъэхэр Адыгэ къэралыгъо университетым илъэпкъ факультет хэушъхьафыкIыгъэ группэ къафыщызэIуахи, яеджэн щыпадзэжьыгъагъ. А ку-пым хэтыгъэхэм ащыщэу Марина Волковам адыгабзэкIэ диссертацие ытхыгъ.\nЗигугъу къэтшIыгъэ купым щыщхэр непэ адыгабзэм чанэу рэлажьэх. Республикэм ит гурыт еджапIэхэм адыгабзэмкIэ ащырагъаджэх, телевидением Iоф щашIэ.\n— Непэ колледжым адыгабзэр зэрэщызэрагъашIэрэр тIэкIу зэхъокIыгъ. Группэхэм зэкIэм зэрагъашIэ, ау ыпэкIэ фэдэу куооу рагъэджэнхэр программэм къыдилъытэрэп. Я 2-3-рэ курсхэр арых зэзыгъашIэхэрэр, — къытфеIуатэ Мэрянэ. — Адыгабзэм рыгущыIэнхэр, къараIорэр къагурыIоныр ары анахьэу тынаIэ зытедгъэтырэр.\nИцIыкIугъом къыщегъэжьагъэу адыгабзэр зыIэкIэмылъ нэмыкI лъэпкъым щыщ студентым бзэр зэригъэшIэныр псынкIэп. Сыда пIомэ, мэкъэ Iужъухэр, гущыIэ къинхэр ащ хэтых. Ау колледжым щеджэрэ ныбжьыкIэхэм ар нахь куоу зэрэрагъэшIэщтым кIэлэегъаджэхэр пылъых.\n— Непэ акIугъэ темэр агу къэдгъэкIыжьызэ, кIэджыкIыжьыныр зыщытымыгъэгъупшэу егъэджэн сыхьатхэр зэхэтэщэх, — игущыIэ лъегъэкIуатэ Пэнэшъу Мэрянэ. — Iоф зышIэрэ пэпчъ екIолIэкIэ гъэнэфагъэ иI. Ау сишIошIкIэ кIэджыкIыжьыныр, гущыIэныр, езбыр зэгъэшIэныр хэмытэу бзэм фебгъэджэнхэр къины хъущт. Пшысэу ашIэхэрэм урысыбзэкIэ тяджэ, ахэр адыгабзэкIэ зэтэдзэкIых. Ахэр спектакль цIыкIу фэдэу ежьхэм агъэуцух ыкIи къагъэлъагъо. Мыщ фэдэ шIыкIэхэм яшIуагъэкIэ гущыIэхэр агу къенэжьых.\nАдыгабзэм фэгъэхьыгъэ мэфэкI Iофтхьабзэхэу, зэнэкъокъухэу колледжым щызэхащэхэрэм урыс студентхэр чанэу ахэлажьэх. Ахэм усэ зэфэшъхьафхэр къаIох, ясэнаущыгъэ къагъэлъагъо.\nКолледжым я 3-рэ кур-сым щеджэрэ Лилия Демченком адыгабзэр шIогъэшIэгъонэу зэрэзэригъашIэрэр тыушэтын тлъэкIыгъ. Ащ гущыIэхэр IупкIэу ыкIи къабзэу къеIох.\n— ЕджапIэм адыгабзэр щызэзгъэшIагъ, ау шIэныгъэ ин сIэкIэлъэу сыкъычIэкIыгъ сIон слъэкIыщтэп, — къеIуатэ Лилие. — ЕджапIэр къызысэухым гущыIэ заулэ нахь сшIэщтыгъэп. Колледжым сыкъызычIахьэм адыгабзэр нахь куоу зэзыгъэшIэнэу езгъэжьагъ.\nЛилие я 2-рэ курсым щегъэжьагъэу адыгабзэр зэрегъашIэ. Илъэсырэ ныкъорэм къыкIоцI пшъа-шъэм гущыIэхэм къарыкIырэр къыгурыIо хъугъэ, ежьыри гущыIэухыгъэхэр дэгъоу къызэпегъафэх.\n— Адыгэ Республикэм сыщэпсэу. Адыгэ лъэпкъым сыхэс, сипшъэшъэгъухэр адыгэх. Ахэр зэкIэ зэхэубытагъэу адыгабзэм нахь пэблагъэ сыхъуным фэIорышIагъэх, — игущыIэ лъегъэкIуатэ пшъэшъэ ныбжьыкIэм. — Я 4-рэ курсыр къэсыухы зыхъукIэ, адыгабзэр дэгъоу сIэкIэлъынэу пшъэрылъ зыфэзгъэуцужьыгъ.\nФунк Людмилэ Джэджэ районным щыщ. Ащ гурыт еджапIэм адыгабзэр щызэригъэшIагъэп. Я 3-рэ курсым щеджэрэ пшъэшъэ ныбжьыкIэм бзэр шIогъэшIэгъон, ар нахь куоу зэ- рэзэригъэшIэщтым пылъ. Адыгабзэм фэгъэхьыгъэ Iофтхьабзэу колледжым щызэхащэхэрэм чанэу ахэлажьэ.\nТэу зэшъхьэгъусэхэу Аслъанрэ Нуриетрэ\nАдыгэм икIахъо гъэбагъо\nБэгъуагъэм бзэр ихабзэу,\nАдыгэм идэгъу хагъащэу,\nДэхащэу тикIахъо орэпсэу!\nАдыгабзэм икъабзэ агъэбзэрабзэу,\nХабзэр ахэлъэу тиадыгэ пстэур орэпсэу!\nЛъэхъаныжъи зэожъи тыкъялыгъэу,\nУгу умыгъэкIод, силъэпкъэгъу,\nТикIахъомэ тихабзи тыбзи\nКIэн лъапIэу къафэрэн!\nНытыхэр, яжъугъашI ахэм адыгабзэ!\nМыкIодыжьынэу адыгэр — адыгэр,\nкъэгъэгъунэх убзэ, уихабзэ!\nЛъэпкъхэр мэбагъох, бэгъы мэхъу\nПсэр игъусэу бзэр мэпсалъэ.\nЛъэпкъыбзэр гупсэшъ, ащ рыпсалъ.\nЛъэпкъыбзэр лъапсэ, плъапсэ\nЛъэпкъыбзэр чIэунэмэ, гумрэ\nЛъэпкъэу янахьыжъыпIэ ит\nАдыгэ лъэпкъэу лъэпкъмэ\nЗихабзэ мытхыгъэ хъопсапIэм,\nТилъэпкъ илэжьыгъэ тэ къыддежьагъэу\nХабзэмрэ бзэмрэ якъэбзагъэ\nМыхъун хэтымылъхьэу тыгъэпсэу!


Зэтырагъэуцонхэм тыщыгугъыщт — Адыгэ макъ\nРедактор 26.11.2019 КЪЭБАРЫКlЭХЭР\nУнэ зэтетхэм ягъэкIэжьын фэгъэхьыгъэ къэралыгъо программэр 2014-рэ илъэсыр ары хабзэм зиштэгъагъэр. Илъэситфым къыкIоцI цIыфхэм капремонтым лъатырэ ахъщэм къыхэхъо нахь, хэкIырэп.\nАщ имызакъоу, фэшъхьаф коммунальнэ фэIо-фашIэхэм алъатырэ уасэхэри илъэс къэс къаIэтых.\nУрысыем ишъолъыр пстэуми программэр ащагъэцакIэ, ау жъы хъугъэ псэупIэхэр гъэцэкIэжьын IофшIэнхэр зэрашIылIагъэхэм джыри бэкIэ атекIых.\nИлъэс 40 – 50 хъугъэу цIыфхэр зыщыпсэухэрэ унэхэм ягъэцэкIэжьын зыпшъэ къыдэфагъэхэм ахэм яIыгъынкIэ хабзэр къадеIэн фаеу зылъытэхэрэр бэ мэхъух. Зы бгъумкIэ, ар зекIокIэ зафэу мэхъу. Зыхэр унэр зашIыгъэм къыщегъэжьагъэу ащ чIэсых, адрэхэр ар зыщытыр илъэс 30 – 40 хъугъахэу фэтэр къыщащэфи чIэхьэгъакIэх.\nКапремонтым фэгъэхьыгъэ Iофыгъохэм атегущыIэрэр бэ, ащ пэIухьащт ахъщэри нахьыбэм мазэ къэс аты. Ащ емылъытыгъэу, уасэхэм къазэрахагъэхъорэ зэпытыр ашIотэрэзэп. Шъыпкъэр пIощтмэ, хабзэм унэр ыгъэцэкIэжьэу цIыфхэм къаритыжьыгъагъэмэ, мы Iофыгъом изэшIохын къыгъэпсынкIэщтыгъ, цIыфхэри ащ икъызэтегъэнэн нахь кIэгушIущтыгъэх. Джы унэр кIэми жъыми капремонтыр зэрашIыщт ахъщэр зэфэдэу аты, опсэуфэхэкIи атыщт.\nУрысые Федерацием псэолъэшIынымрэ псэупIэ-коммунальнэ хъызмэтымрэкIэ и Министерствэ ипащэ игуадзэу М. Егоровым бэмышIэу къыIуагъ:\n— ЦIыфхэм капремонтым лъатырэ ахъщэр зэрэмымакIэм, ар къин къызэрафэхъурэм тимыгъэгумэкIэу щытэп ыкIи бэрэ ащ тытегущыIэ. ХэкIыпIэхэм талъэхъу. Унэхэр зэрэбгъэкIэжьыщтхэм ищыкIэгъэ ахъщэмрэ ар къэзыугъоищтхэм яамалхэмрэ зэрэзэпэчыжьэхэр къыдгурэIо.\nМинистерствэм къызэриIорэмкIэ, унэу агъэкIэжьын фаехэм язытет елъытыгъэу зэхадзыхэмэ нахьышIу. Сыд фэдэрэ екIолIакIэ къыхахыгъэми ПсэупIэ кодексым специалистхэм фашIыгъэ зэхъокIыныгъэхэм цIыфхэм капремонтым пае атырэ уасэхэм къахагъэхъонэу къызщиIорэ ахэтэп. Министрэм игуадзи уасэхэр зыпкъ рагъэуцохэ зэрашIоигъор къыхе- гъэщы.\nПредыдущая Адыгэ орэдым зеIэты\nСледущая Хъугъэ-шIэгъий къатехъухьагъ\nВ Адыгее медучреждения постепенно переходят на плановую работу\nВ Адыгее продолжает действовать режим самоизоляции\nВ Адыгее последний звонок для выпускников прозвенит онлайн\nОперативнэ штабым изэхэсыгъу\nЛъэпкъ зыкIыныгъэм итамыгъ


Натрия фторид – купить по низкой цене в Адыгейске в интернет‐аптеке, заказать\nНатрия фторид в Адыгейске\nКупить Натрия фторид в Адыгейске можно в интернет‐магазине Apteka.ru.\nУ нас низкая цена на Натрия фторид в Адыгейске.\nДоставка препарата Натрия фторид в 3 аптеки.\nДоставка Натрия фторид в Адыгейске\nПо какой цене можно купить Натрия фторид в аптеках в Адыгейске?\nЦена на Натрия фторид в аптеках в Адыгейске от 0 руб.\nДоставка препарата Натрия фторид осуществляется в 3 аптеки в Адыгейске


НахьышIум тыфэкIо — Адыгэ макъ\nРедактор 11.06.2019 КЪЭБАРЫКlЭХЭР, СПОРТЫР\n— Адыгэ Республикэм спорт лъэпкъ зэфэшъхьафхэмкIэ зэнэкъокъу инхэр щызэхащэх, — къеIуатэ Хьасанэкъо Мурат. — Аужырэ илъэсхэм Адыгеим спорт псэолъабэ къыщызэIуахыгъ.\n— Спорт щэрыуапIэу Мыекъуапэ икъыблэ дэхьапIэ къыщызэIуахыгъэм фэдэ Урысыешхом итэп. Хэгъэгум ихэшыпыкIыгъэхэ командэхэм егъэджэпIэ-зыгъэсапIэ афэхъущт. Спорт Унэшхоу «Ошъутенэм» зэнэкъокъубэ щэкIо. Псы спортым зыфэзыгъасэхэрэм псэолъакIэхэр афашIыгъэх.\n— Кобл Якъубэ ыцIэ зыхьырэ спорт Унэшхом дзюдомкIэ, гандболымкIэ, спорт гимнастикэмкIэ, фэшъхьафхэмкIэ зэнэкъокъухэр щызэхащэх.\n— Кобл Якъубэ кIэщакIо зыфэхъугъэ спорт Унэшхоу Мыекъуапэ щагъэпсыгъэр итеплъэкIэ дахэ. Хэгъэгу зэнэкъокъу инхэр щызэхащэх.\n— Мурат, мэкъуогъум и 15 — 16-м Урысыем ия VII-рэ спорт зэIукIэгъухэр Мыекъуапэ дзюдомкIэ щыкIощтых.\n— СССР-м изаслуженнэ тренерэу Кобл Якъубэ шIэжь зэнэкъокъур фэгъэхьыгъ. ДзюдомкIэ бэнакIохэм ямызакъоу, Кобл Якъубэ Iоф дэзышIагъэхэр, спортым щыцIэрыIохэр, шIэжьыр зыгъэлъапIэхэрэр зэхахьэм хэлэжьэщтых.\n— Къэралыгъо Думэм идепутатэу ущыт. ШъуизэIукIэгъухэм спортым ехьылIагъэхэ Iофыгъохэу къащышъуIэтыхэрэм Адыгеим ыцIэ къыщыраIорэба?\n— ТизэдэгущыIэгъу къызэрэщыхэдгъэщыгъэу, спорт псэуалъэхэр тиреспубликэ зэрэщашIыхэрэм мэхьанэ ин етэты. НахьыпэкIэ спорт Унэшхо тимыIагъэми, дунаим, Европэм, Олимпиадэ джэгунхэм медальхэр къащахьыщтыгъэх. Опытэу щыIэр нахьышIоу зэрэдгъэфедэщтыр ары непэ тызэгупшысэрэр.\n— ДзюдомкIэ судьяу Бэрзэдж Светланэ Налщык щэпсэу. Адыгеим испортсменхэм ар алъэплъэ. Зэкъош республикэхэр зэрэзэлъыкIохэрэм имэхьанэ зыкъиIэтыгъэу елъытэ.\n— Сэри ащ десэгъаштэ. Адыгэ быракъым чIэтхэу нэпэеплъ сурэтхэр атырахыхэу сэлъэгъух. Къэбэртэе-Бэлъкъарым къыщыхъугъэхэу Адыгеим щагъэсагъэхэм Олимпиадэ джэгунхэм, дунаим изэнэкъокъухэм дышъэр къащахьыгъ. Тао Хьэсанбый Урысыем дзюдомкIэ ихэшыпыкIыгъэ командэ итренер шъхьаI. Спортышхом нэмыкIхэри щылъыкIотагъэх.\n— Адыгэ Республикэм иIэшъхьэтетхэм спортым зегъэушъомбгъугъэнымкIэ Iофыгъуабэ агъэцакIэ. IэнатIэу сызыIутыр къыдэслъытэзэ, Адыгеим испорт изыкъегъэIэтын сиIахь хэсшIыхьащт. Спортым лъэпкъхэр зэфещэх, псауныгъэр егъэпытэ. Сыфай физкультурэм пыщагъэхэм япчъагъэ хэхъонэу, ящыIэныгъэ нахьышIу хъунэу.\nСурэтым итхэр: Хьасанэкъо Муратрэ Бэрзэдж Светланэрэ зэнэкъокъум гъэхъагъэ щызышIыгъэхэм афэгушIох.\nПредыдущая ХагъэунэфыкIэу чIыпIищ\nСледущая Гум къылъыIэсырэр зэхэщэкIошIу


ИешIакIэ гум рехьы — Адыгэ макъ\nИешIакIэ гум рехьы\nРедактор 07.03.2019 КЪЭБАРЫКlЭХЭР, СПОРТЫР\nКсения Дьяченкэр Мыекъуапэ игандбол бзылъфыгъэ командэу «АГУ-Адыифым» иешIакIу. Республикэм ыцIэ спортышхом щызыIэтыхэрэм ащыщ.\nКлубэу «Адыифым» аужырэ илъэсхэм зэхъокIыныгъабэ фэхъугъ. Илъэсыбэрэ щешIагъэхэр хэкIыжьыгъэх, кIэу аштагъэхэм яIэпэIэсэныгъэ хагъахъо. Ксения Дьяченкэр Урысыем гандболымкIэ ихэшыпыкIыгъэ ныбжьыкIэ командэ хэтэу дунэе зэIукIэгъухэм ахэлэжьагъ. 2018-рэ илъэсым пшъэшъэ ищыгъэр «Адыифым» къырагъэблэгъагъ.\nДжабгъу лъэныкъом щыIэу ыпэкIэ илъыныр шэнышIу зыфэхъугъэ К. Дьяченкэр чIыпIэ зэфэшъхьафхэм дэгъоу ащешIэ. Къэлапчъэм Iэгуаор дидзэным нахь фэщагъэу зэрэщытым тыщыгъуаз.\n«Кубань» Краснодар, «Ставрополье» Ставрополь, «Луч» Москва, фэшъхьаф командэхэм Ксение адешIагъ, иIэпэIэсэныгъэкIэ зэхэщакIохэм къыхагъэщыгъ. «ЕшIэкIо анахь дэгъу» зыфиIорэ щытхъуцIэр заулэрэ къыфагъэшъошагъ.\n— «Адыифым» шэн-хэбзэ дэгъухэр иIэх. ЕшIакIохэр агу ихыгъэу къыспэгъокIыгъэх. НыбжьыкIэу хэтхэм ясэнаущыгъэ къызэIуахынэу, тикомандэ ауж къинэхэрэм къахэкIыжьынэу сэгугъэ, — къытиIуагъ Ксения Дьяченкэм.\n— «Адыифыр» нахь лъэш зышIыгъэхэм Ксения Дьяченкэр ащыщ, — къеIуатэ трене-\nрэу Ольга Рюхинам. — Пшъэшъэжъыер гандболым къыфэхъугъэу сэлъытэ. ЕшIапIэм зэхэщэн Iофхэр дэгъоу щегъэцакIэх, къэлапчъэм Iэгуаор дидзэнымкIэ амалышIухэр къегъотых.\nБзылъфыгъэхэм я Дунэе мафэ къэмысызэ К. Дьяченкэм гущыIэгъу тыфэхъугъ. Адыгэ Республикэм испорт псэуалъэхэр дахэу гъэпсыгъэхэу ащ елъытэ. Ти ЛIышъхьэу КъумпIыл Мурат, Правительствэм спортым зиушъомбгъунымкIэ Iофыгъуабэ зэрагъэцакIэрэм ар щыгъуаз. Спортышхом щылъыкIотэным, Джэнчэтэ СултIан лъапсэ зыфишIыгъэ клубэу «Адыифыр» дунаим нахь щашIэным фэшI Ксение зичэзыу зэIукIэгъухэм зафегъэхьазыры.\nПредыдущая Идахэ арегъаIо\nСледущая «Адыгэ макъэр» лъэпкъым ымакъ


Республика Адыгея - ЯIофшIэн агъэлъэшынэу къяджагъ\nЯIофшIэн агъэлъэшынэу къяджагъ\nУрысые Федерацием и Президентэу Владимир Путиным Урысые Федерацием и Къэралыгъо Совет ипрезидиум изэхэсыгъоу псауныгъэм икъэухъумэн фэгъэхьыгъэр тыгъуасэ зэрищагъ. Адыгеим и ЛIышъхьэу КъумпIыл Мурат ащ хэлэжьагъ.\nШъугу къэтэгъэкIыжьы псауныгъэм икъэухъумэн епхыгъэ Iофыгъохэм зыщатегущыIэгъэхэ зэхэсыгъохэр чъэпыогъум и 29-м къыщегъэжьагъэу зэрэщыIагъэхэр. Урысые Федерацием и Къэралыгъо Совет изэхэсыгъохэм мастер-классхэри къащызфагъэфедэ хъугъэ. Апэрэ медицинэ IэпыIэгъу зэраратырэ шIыкIэм аужырэр фэгъэхьыгъагъ. Джащ фэдэу Урысые Федерацием и Правительствэ ивице-премьерэу Татьяна Голиковамрэ Урысые Федерацием псауныгъэр къэухъумэгъэнымкIэ иминистрэу Вероника Скворцовамрэ зыхэлэжьэгъэхэ семинар-зэIукIэгъуи тыгъуасэ щыIагъ.\nУрысые Федерацием и Къэралыгъо Совет ипрезидиум изэхэсыгъо амбулаториехэмрэ поликлиникэхэмрэ ягъэпытэн, шIокI зимыIэ медицинэ страхованиемкIэ хъарджэу ашIыщтхэм, технологие пэрытхэр къызыфагъэфедэхэзэ, медицинэ IэпыIэгъу ятыгъэным япхыгъэ Iофыгъохэм щатегущыIагъэх. Зэхэсыгъом ыпэкIэ Владимир Путиным Калининградскэ хэкум исхэм ащыщхэм зэIукIэгъу адыриIагъ.\nУрысые Федерацием и Президентэу Владимир Путиным зэхэсыгъор къызэIуихызэ, амбулаториехэмрэ поликлиникэхэмрэ зэтегъэпсыхьэгъэнхэм мэхьанэшхо зэриIэр, псауныгъэм икъэухъумэнкIэ зэхъокIыныгъэшIухэр зэрашIыгъэхэр къыхигъэщыгъ.\n«Шъолъырыбэмэ Iоф ащызышIэрэ врачхэм, медицинэ организациехэм, шIэныгъэлэжьхэм ыкIи нэмыкIхэм акIуачIэ зэхэлъэу Iоф зэрашIэрэм ар къыкIэкIуагъ. Джыри къасIомэ сшIоигъу гъэхъагъэу тиIэхэм такъыщыуцу зэрэмыхъущтыр, тапэкIэ тылъыкIотэн зэрэфаер, цIыфхэм яфэныкъуагъэхэм зэрахэхъо зэпытыр», — къыхигъэщыгъ Урысые Федерацием и Президент.\nПсауныгъэм икъэухъумэн нахьышIоу зэхэщэгъэнымкIэ Владимир Путиным пшъэрылъ гъэнэфагъэхэр Урысые Федерацием псауныгъэр къэухъумэгъэнымкIэ и Министерстви, шъолъырхэми къафишIыгъэх.\n«Амбулаториехэмрэ поликлиникэхэмрэ ары цIыфхэмкIэ анахьэу мэхьанэ зиIэхэр, нахь къапэблагъэхэр. ЦIыфхэм ядаохэм азыныкъо нахьыбэмэ лъапсэ яI. НахьышIум ылъэныкъокIэ Iофхэм язытет зыщызэримыхъокIырэ лъэхъаным ар нахь нэрылъэгъу мэхъу, — хигъэунэфыкIыгъ Владимир Путиным. — Псауныгъэм икъэухъумэн лъапсэу иIэр амбулаториехэмрэ поликлиникэхэмрэ ары. Ахэм апшъэрэ мэхьанэ ятыгъэн фае. Ахэр\nшэпхъэ лъагэхэм анэгъэсыгъэнхэм пае хабзэм икъулыкъу пстэуми зэдырагъаштэу, шIуагъэ къытэу Iоф ашIэн фае».\nУрысые Федерацием и Президент пшъэрылъ зэрафишIыгъэм тетэу амбулаториехэмрэ поликлиникэхэмрэ зэрагъэкIэжьыщтхэ шапхъэхэр аухэсыгъэх. Ахэр къызыфагъэфедэхэзэ, 2020-рэ илъэсым щылэ мазэм и 10-м нэс шъолъырхэм регион программэхэр къыхахын ыкIи бэдзэогъум и 1-м нэс ахэр аштэн фае.\nКъэралыгъом ипащэ кадрэ ыкIи нэмыкI Iофыгъохэм яшъыпкъэу апылъынхэу ариIуагъ. Псауныгъэм икъэухъумэн фэгъэзэгъэ лъэныкъом мылъку къыфыхэгъэкIыгъэнымкIэ пшъэрылъ заулэ афишIыгъ.\nУрысые Федерацием и Президентэу Владимир Путиным амбулаториехэмрэ поликлиникэхэмрэ язэтегъэпсыхьанкIэ Урысые Федерацием и Правительстви, Урысые Федерацием псауныгъэр къэухъумэгъэнымкIэ и Министерстви шъолъырхэм IэпыIэгъу аратын зэрэфаер агуригъэIуагъ.


ЗэлъыIэсыкIэм амалыр егъэпытэ — Адыгэ макъ\nДАХ-м изэхахьэ рагъэжьэным ыпэкIэ Дунэе шIэныгъэ зэIукIэ Налщык щызэхащагъ. Къэбэртэе-Бэлъкъар къэралыгъо университетым щыкIогъэ зэхахьэм шIэныгъэлэжьхэр, ДАХ-м хэтхэр, культурэм иIофышIэхэр, нэмыкIхэри хэлэжьагъэх.\nАдыгабзэмрэ лъэпкъ культурэмрэ ухъумэгъэнхэм япхыгъэ Iофыгъохэм къапыщылъ къиныгъохэр, ахэр къызэнэкIыгъэнхэр къэгущыIагъэхэм къыхагъэщыгъэх. ХэкIыпIэу щыIэхэр зэфахьысыжьыгъэх. Анахьэу анаIэ зытырадзагъэр лъэпкъ шIэжьым къыпкъырыкIыхэзэ, кIэлэцIыкIу IыгъыпIэхэм къащыублагъэу адыгабзэм изэгъэшIэн, игъэфедэн щыIэныгъэм зэрэщыпхыращыщтыр ары.\nШIэныгъэлэжьхэм, культурэм пыщагъэхэм ягупшысэхэр лIэужхэм язэпхыныгъэхэм ягъэпытэн ныдэлъфыбзэр, культурэр, искусствэр зэрафэлажьэхэрэм афэгъэхьыгъагъэх.\nРеспубликэ общественнэ движениеу «Адыгэ Хасэм» илIыкIохэр зэхахьэм хэлэжьагъэх. МэщфэшIу Нэдждэт адыгабзэр щыIэныгъэм нахьышIоу щыгъэфедэгъэным ехьылIагъэу къэгущыIагъ. ЗэхэщакIохэр къелъэIухи, адыгабзэкIэ усэм къеджагъ.\nДунэе Адыгэ Хасэм ипрезидент иупчIэжьэгъоу МэщфэшIу Нэдждэт зэрагъэнэфагъэр къэзыушыхьатырэ тхылъыр ДАХ-м ипрезидентэу Сэхъурэкъо Хьаутий къыритыжьыгъ.\nДАХ-м иIофшIэн чанэу хэлажьэхэрэ Вэрэкъо Зэтый — ар Европэм и Адыгэ Хасэ ипащ, ХьашIуцIэ Мухьамэд, Аслъанэ Алый, КIакIыхъу Мэджыд, ЛIымыщэкъо Рэмэзан, Шыбзыхъо Юр пэщэныгъэ зыдызэрахьэрэ Хасэмэ къатегущыIагъэх. Шъыгъо-шIэжь мафэм зэрэхэлэжьагъэхэр зэфахьысыжьыгъ. Тарихъым инэкIубгъохэр нахьышIоу зэгъэшIэгъэнхэм яеплъыкIэхэр къыраIолIагъэх.\nСтаврополь краим щыпсэурэ тилъэпкъэгъухэм я Адыгэ Хасэ ипащэу Шыбзыхъо Юрэ къызэриIуагъэу, зэлъэпкъэгъухэм язэIукIэгъухэм унашъоу ащаштэрэр щыIэныгъэм дештэ, уапэкIэ уегъаплъэ.\nIоныгъом и 20-м «Адыгэм и Маф» зыфиIорэ мэфэкI зэхахьэр Налщык щыкIощт. Адыгеим къэралыгъо гъэпсыкIэ иIэу зыпсэурэр мыгъэ илъэси 100 мэхъу. ДАХ-м и Хэсашъхьэ изэIукIэ мэфэкIхэр зэрэхагъэунэфыкIыщтхэм щытегущыIагъэх.\nАдыгэ лъэпкъым дунаим къыщикIугъэ гъогум зызэриушъомбгъурэм, ДАХ-р ащ зэрэхэлажьэрэм, адыгэр адыгэу дунаим тапэкIи зэрэщыпсэущтым яеплъыкIэхэр къыраIолIагъэх.\nГрузиер заокIэ Абхъазым ичIыгу зихьагъэр шышъхьэIум и 14-м илъэс 30 хъущт. Мамыр псэукIэр гъэпытэгъэным фэгъэхьыгъэ зэIукIэхэр ДАХ-м зэхищэщтых. Сыхъум щыкIощт Iофтхьабзэр зэрэрагъэкIокIыщтыр хагъэунэфыкIыгъ.\nЛIымыщэкъо Рэмэзан, МэщфэшIу Нэдждэт, Хьаджый Адам, ГъукIэлI Сусан, Хъот Юныс, ЦIыкIушъо Аслъан, Хьаблаукъо Адам Адыгеим ыцIэкIэ зэIукIэгъухэм ахэлэжьагъэх. Осетинхэм якIэлэцIыкIу IыгъыпIэ щыIагъэх, лъэпкъ Iофыгъохэр къыщаIотагъэх.\nХэгъэгу зэошхом щыфэхыгъэхэм, заом ыкIыб щыIэхэу яIофшIэнкIэ ТекIоныгъэр къэзыгъэблэгъагъэхэм язэхэт саугъэтэу Мэздэгу дэтым республикэм иобщественнэ движениеу «Адыгэ Хасэм» хэтхэу ДАХ-м и Хэсашъхьэ изэIукIэ хэлажьэхэрэм къэгъагъэхэр кIэралъхьагъэх, лIыхъужъхэм шъхьащэ афашIыгъ.\nМэздэгу адыгэхэм ялIэшIэгъу лъэпкъ-шэн хабзэхэм афэгъэхьыгъэ зэIукIэр гъэшIэгъонэу кIуагъэ. Мэздэгу лъэпкъ 70-м нахьыбэ щэпсэу.\nОсетинхэм, нэмыцхэм, грузинхэм, къэзэкъхэм, урысхэм, адыгэхэм, дагъыстанхэм, фэшъхьафхэм яIэпэIасэхэм бгъэфедэн плъэкIыщт искусствэр, тарихъ пкъыгъохэр, IэпэIасэхэм яIофшIагъэхэр гъэшIэгъонэу къагъэлъэгъуагъэх.\nМэщфэшIу Нэдждэт, ЦIыкIушъо Аслъан, Хъот Юныс яеплъыкIэхэм къащыхагъэщыгъ лъэпкъ пэпчъ итарихъ, иискусствэ къырыпшIэнэу IофшIагъэ зэриIэр. Лъэпкъ тхыпхъэхэр IэпэIасэхэм «къагъэгущыIэхэу» ЛIымыщэкъо Рэмэзан елъытэ.\nАдыгэ шъуашэр итеплъэ изакъоп къэзыгъэдахэрэр, ар зэрэзепхьащтым имэхьани зэхахьэм щытегущыIагъэх. Адыгэм и Мафэ адыгэ шъуашэр нэбгырэ шъэ пчъагъэмэ къякIоу зыщалъэщт, адыгэ быракъэу жъогъо 12-р къызыхэлыдыкIырэр шъолъырхэм, тилъэпкъэгъухэр зыщыпсэурэ хэгъэгухэм ащагъэбыбэтэщт. Адыгэм иадыгагъэ зэригъэлъапIэрэр, псэ зыпыт зэIукIэгъухэм къащагъэлъэгъощт.\nМэздэгу и Адыгэ Хасэ Iоф зыщишIэщт унэ къыратыгъ. Тарихъ мэхьанэ зиIэ унэу Мэздэгу игупчэ итыр лъэгъупхъ, шIэхэу зэтырагъэпсыхьажьыщт.\nХабзэм икъулыкъушIэхэр IэпыIэгъу къафэхъухэзэ яIофхэр зэрэлъагъэкIуатэхэрэм, культурэм, спортым, ныбжьыкIэхэм яхьылIэгъэ Iофыгъохэм, нэмыкIхэм ДАХ-м изэхахьэхэм ащытегущыIагъэх, унэшъо хэхыгъэхэр аштагъэх.\nПредыдущая Сарэ иадыгагъ\nСледущая Лъэгъо дахэ рэкIох


фирма успех отзывы\nНаш портал pravogolosa24.ru в сети интернет можно найти по таким запросам, фирма успех отзывы, фирма успех отзывы в Санкт-Петербурге, фирма успех отзывы в СПб, фирма успех отзывы в Москве, фирма успех отзывы в МСК.\n# фирма успех отзывы. # фирма успех отзывы в Санкт-Петербурге. # фирма успех отзывы в СПб. # фирма успех отзывы в Москве. # фирма успех отзывы в МСК.


ЖьыкIэ Iоф зышIэщт паркышхом ишIын зынэсыгъэм тегущыIагъэх | Адыгэ Макъ\nАвтор: Редакция\t/ 21.05.2019\t/ КЪЭБАРЫКlЭХЭР, ЭКОНОМИКЭР\t/\nIофтхьабзэм хэлэжьагъэх Адыгеим псэолъэшIынымкIэ, транспортымкIэ, псэупIэ-коммунальнэ ыкIи гъогу хъызмэтхэмкIэ министрэу Валерий Картамышевыр, АР-м экономикэ хэхъоныгъэмкIэ ыкIи сатыумкIэ иминистрэу Къуанэ Андзаур, «НоваВинд» зыфиIорэм игенеральнэ пащэ игуадзэу Андрей Нестерук, нэмыкIхэри.\nЖьыкIэ Iоф зышIэщт паркышхоу МВт 150-рэ зилъэшыгъэщтым ишIын зынэсыгъэм тегущыIагъэх. Шэуджэн, Джэджэ районхэр арых ар зыщагъэпсынхэу агъэнэфагъэхэр.\nУрысыемкIэ апэрэу тишъолъыр щагъэпсырэ паркышхом ишIуагъэкIэ, Адыгеим иэкономикэ хэхъоныгъэхэр зэришIыщтхэм ицыхьэ зэрэтелъыр КъумпIыл Мурат игущыIэ къыщыхигъэщыгъ.\n— Мэхьанэ ин зиIэхэ проектхэм ар ащыщ. Тызэгъусэу Iоф зэрэдэтшIагъэм ишIуагъэкIэ, ащ ишIын аужырэ уцугъом зэрэнэсыгъэр тинэрылъэгъу. Жьы кIуачIэр гъэфедэгъэныр зигъо Iофыгъоу непэ къэуцу, республикэр зыфыщыкIэрэ электроэнергиер ащ къыригъэкъужьыщт. Ащ нэмыкIэу IофшIэпIэ чIыпIакIэхэр щыIэхэ хъущтых, — къыIуагъ КъумпIыл Мурат.\nПроектым ишIынкIэ Адыгеим ихэбзэ къулыкъухэр IэпыIэгъу къызэрафэхъухэрэмкIэ зэрафэразэр Александр Корчагиным къыIуагъ. Проектым ишIын зэрэлъыкIуатэрэр, ар непэ зынэсыгъэр генеральнэ пащэм къыIотагъэх.\nЭнергетическэ установкэ 60 МВт 2,5-рэ зым илъэшыгъэу объектым щагъэуцущтых. Киловатт 220-рэ зилъэшыгъэ подстанциер, электропередачэхэм ялиниехэу киловатт 220-рэ агъэпсыгъэх. Чэщи мафи зэпыу имыIэу илъэс псаум ащ фэдэ станцием Iоф ышIэщт. Адыгэ ВЭС-м илъэсым къыкIоцI кВт/сыхь. миллион 354-рэ электроэнергиеу къытыщт. Проектым ишIуагъэкIэ АР-м процент 20-кIэ нахьыбэу электроэнергиер къыIэкIэхьащт.


ЦIыфыр гъашIэм егъасэ — Адыгэ макъ\nЦIыфыр гъашIэм егъасэ\nРедактор 16.07.2020 16.07.2020 КЪЭБАРЫКlЭХЭР\nКъалэу Шъачэ ибжьахъохэр цIыфхэм агу къагъэкIыжьыхэ зыхъукIэ псэупIэу Хьаджыкъо инахьыжъхэм ащыщыгъэу Хьахъо Осмэн ыцIэ къырамыIоу хъурэп. Ежь щымыIэжьми, бжьэхъуным зыфэзгъэзэрэ ныбжьыкIэхэм ащ ыгъэфедэщтыгъэ шIыкIэ-амалхэр агу къагъэкIыжьых ыкIи агъэфедэх.\nБжьэхэм бэрэ апылъыгъэ цIыфым ежь ищыIакIи ипсэукIи зэблехъух. Сыдигъуи аIо бжьэхэр хэбзэ гъэнэфагъэхэр яIэхэу зэрэзэхэтхэр, зэкIэми яIоф Iахьэ агъэцакIэзэ зэрэзэдэпсэухэрэр. Ахэм яIофшIакIэ зылъэгъу зэпытырэм ежь зыфигъэуцужьыгъэ мурадыри къыдэхъоу хабзэ.\nОсмэн 1945-рэ илъэсым къыщегъэжьагъэу бжьэматэхэр зэригъэгъотыгъагъэх. Илъэс 60-рэ ахэм апылъыгъ, ыныбжь илъэс 92-м зехъур ары бжьэхъуным зыпыкIыжьыгъагъэр, ау ыгукIэ ахэм ахэтыгъ, къушъхьэм хэт бжьэматэхэр ынэгу къыкIэуцощтыгъэх.\nБжьэхъуным хэшIыкIэу фыриIэр къыIотэнэу зыригъажьэкIэ, уедэIу зэпытынэу уфэягъ.\n— 1974-рэ илъэсым совхозэу сызыхэтыгъэм бригадир IэнатIэр зыщысэгъэтIылъыжьым, бжьэхэр зыщаIыгъ чIыпIэ 40-м ащыщэу зиIофхэр анахь дэим сагъэкIонэу сыкIэлъэIугъагъ. ИлъэсиплIым къыкIоцI гъэхъагъэу тшIыгъэхэмкIэ апэрэ чIыпIэр тыубытыгъагъ, — къыIуатэщтыгъ ащ.\nОсмэн бжьэхэм якъыхэхын, ягъэшхэн, ягъэбэгъон, нэмыкI Iофыгъохэми афэгъэхьыгъэу зэригъэшIагъэр бэ. Илъэсыбэрэ ахэм акIырыплъыгъ, зэрэзэдэпсэухэрэр зэригъэшIагъ. Iэгъо-благъэм, шъолъырым ащыпсэухэрэ бжьахъохэр ащ ыдэжь къакIощтыгъэх. ЗиIоф шъэфэу хэлъхэр зэкIэ зэзгъэшIагъэм къыIорэр ахэмкIэ зымыуасэ щыIагъэп, тхылъ пстэоу заджэщтыгъэхэм апэ рагъэшъыщтыгъ. Бжьэхъо Iазэм игугъу зэрэхэгъэгоу щашIы хъугъэ, IэкIыб зэфэшъхьафхэм къарыкIырэ шIэныгъэлэжьхэр иунэ щызэблэкIыгъэх.\nОсмэн къыугупшысыгъэхэм ащыщхэр арищэнхэу къелъэIухэуи къыхэкIыгъ. Ежь къызэриIожьыщтыгъэмкIэ, аримыщэхэу аритыщтыгъэх. «Сэ шIэныгъэу зэзгъэгъотыгъэр зэкIэ бжьэхэр ары къысэзытыгъэхэр, Iоф зэрэпшIэщтым сыфэзгъэсагъэхэр, дунаир зэрэзэхэлъыр сэзгъэшIагъэхэр», — ыIощтыгъ ащ.\nСыд фэдэрэ Iоф фагъэзагъэми, Осмэн икъоу ыгъэцакIэзэ игъашIэ къыхьыгъ. Iофым зэрэфэкъулаир къыдалъыти, ныбжьыкIэ дэдэу совхозэу «Ударникым» пащэ фашIыгъагъ. Къулыкъу ымыхьын фитэу зэрытхэгъэ тхылъыр къыратыгъагъэми, илэгъухэр дзэм зэрэдащыхэрэм пае яхъуапсэщтыгъ. Ежь иунагъо ыIыгъыгъ, ышыпхъуиплI ыгъасэщтыгъ. 1949-рэ илъэсым Осмэн унагъо ышIэнэу ригъэжьагъ. Ишъэогъу-ныбджэгъухэм дзэ къулыкъур къаухыгъэу ячылэ къызагъэзэжьхэм, ахэм афэдэнэу ежьыри зэрэфаер пстэумэ ашъхьагъ къэхъуи, ялъэIузэ къулыкъум зыдаригъэщыгъагъ.\nИлъэсиплIэ КъохьэпIэ Чыжьэм къулыкъу щихьыгъ. IофшIэным зэресагъэм ишIуагъэ къэкIуагъ, гъэхъагъэхэр ышIыгъэх, медалэу «Советско-китайская дружба» зыфиIорэр къыратыгъагъ.\nОсмэн игуапэу къыIотэжьыщтыгъ:\n— 1953-рэ илъэсым, мэзаем и 23-м Порт-Артур пэблэгъэ къалэу Дальний Чуйшуидзе иаэродром гупчэ тащэгъагъ. Трибунэм хьакIэшхохэр тетыгъэх. Китаим и Къэралыгъо Совет ипремьер-министрэу Чжоу Эньлай ахэм ахэтыгъ, сичIыпIэгъоу, Порт-Артур иэскадрэ ипащэ ипшъэрылъхэр зыгъэцакIэщтыгъэхэ КIакIыхъу Салим Сахьидэ ыкъоу апэрэ ранг зиIэ капитаныр ащ къыготыгъ. Салим ыIэкIэ бгъэхалъхьэр къызэрэсхилъхьэгъагъэр, ар сэ силъэпкъ щыщ цIыф шIагъоу зэрэщытыр джыри сщыгъупшэрэп ыкIи сырэгушхо.\nОсмэн лъэпкъ культурэм зилъэуж къыхэзынагъэхэми ащыщ. Ижъырэ адыгэ орэдыжъхэр къэзыугъоижьыгъэхэм, ахэр апэу пластинкэхэм атезытхагъэхэм ахэтыгъ. Ащ фэдэ пластинкэхэр джы щыIэжьхэп, зиунэ къинагъэхэм ахэр лъэпкъ культурэм щыщ хъугъэу алъытэх.\nОсмэн къыIотэжьыгъэхэм ащыщ я 70-рэ илъэсхэм шапсыгъэ фольклорнэ купэу «Многонациональный Советский Союз» зыфиIорэм хэтхэу Москва концерт гъэшIэгъонхэр къызэрэщатыгъагъэхэр. Къэгъэлъэгъонхэр зэрэкIохэрэр гупчэ телевидением къыгъэлъагъощтыгъэх, цIыфыби яплъыщтыгъ. Ащыгъум хыIушъо Шапсыгъэм щыщ музыкантитфымэ шIэныгъэлэжьхэм, критикхэм, общественностым анаIэ къатырадзи, Шъачэ щыпсэурэ чIыпIэрыс лъэпкъым икультурэ бай нэIуасэ зыфашIыгъагъ. Шапсыгъэ орэдхэмрэ мэкъамэхэмрэ цIыфыбэмэ зэхязгъэхыгъэхэм ацIэхэр ежь игуапэу къыIощтыгъэх — Шагудж Мыхьамод, Тыу Сэфэрбый, Кобжъ Мыхьамод, Тыу Бакир, Ацумыжъ Хьисэ. Ахэм ясатыр, къылэжьыгъэ шъыпкъэу, ежьыри хэтыгъ.\n— Музыкантхэр СССР-м икомпозиторхэм иятфэнэрэ Зэфэсэу 1975-рэ илъэсым къалэу Гагрэ щырекIокIыгъэм рагъэблэгъагъэх.\n«Къэгъэлъэгъон гъэшIэгъоныбэу цIыфхэр зэплъыгъэхэм къахэщыгъэхэм тэри тащыщыгъ», — ыIощтыгъ Осмэн.\nГъэшIэ кIыхьэу Осмэн къыгъэшIагъэм рыкIэгъожьынэу зы лъэбэкъуи ыдзыгъэп. ЫшIэрэм ыгуи ыпси хилъхьэщтыгъ, ары цIыфхэми агу зыкIырихьыщтыгъэр, шъхьэкIэфагъэ къызкIыфашIыщтыгъэр. Ныбжьыр хэкIуатэми, къызэкIэкIонэу Осмэн щытыгъэп. «Гур кIодымэ, шыр чъэжьырэп» — аIо адыгэхэм. КъушъхьэчIэсхэми а гущыIэжъым имэхьанэ ясабыигъом къыщегъэжьагъэу къакIэхъухьэхэрэм агурагъаIо. Ар Осмэн игъэшIэ гъогу нафэу къыщигъэлъэгъуагъ.\nПредыдущая МашIом щыухъумэгъэнхэу\nСледущая Отчет документхэм щыкIагъэу афалъэгъухэрэр зэраIэкIагъахьэрэ шIыкIэмрэ пIалъэмрэ


Кавказ Хасэхэм я Федерацэм коронавирусым пандемием иягъэ ригъэкIыгъа? (Сэрия 2) - Jıneps Gazetesi\nAna Sayfa Anadilimde Jıneps Adığece / Адыгэбзэ Кавказ Хасэхэм я Федерацэм коронавирусым пандемием иягъэ ригъэкIыгъа? (Сэрия 2)\nЦIыфхэр яунэхэм арымыкIхэу, къэралыгъохэм ягъунапкъэхэр зэфашIыгъэу, зэIукIэхэр, зэфэсхэр ашIы мыхъунэу унашъохэр щыIэ зыщыхъугъэм… Коронавирусыр-ковит 19-р тищыIэныгъэ къызхэхьагъэр илъэсым тIэкIу ехъугъ. Мыщ цIыфхэм ящыIэныгъэ нахь мымакIэу IофшIапIэхэм, обшествыннэ организациехэм япчьэхэр зэфаригъэшIыгъ. Лъэпкъ Обшествыннэ организациехэри ащ хэныгъэхэп, яIофшIэн зэтиргъэуцуагъ.\nТыркуем «Фонд Сектер Ящэнэрэ» зыфиIорэм анкэтэу ышIыгъэм, обшествоннэ организациеу плIым щыщэу щым пандемием инэу иягъэгъэ аригъэкIыгъэу къыгъэлъэгъуагъ. Анкетым хэлэжьагъэ %29-рэм яIофшIэн зэтэуцуагъапэу къычIэкIыгъ. Ахэм ащыщхэм яIофшIэн зэтырамгъэуцуагъэми, гузэжьогъоу ин зэпачызэ чIыпIэ имыкхэу техналогиер агъэфедагъ, яIофшIэн агъэцэкIэн фаеу хъугъэ.\nДунаим ищыIакIэ зэблэзыхъугъэ пандемием, Обшествыннэ организациехэм хьыльэу атирилъ хьагъэм ионтэгъугъэ зыфеэдизыр иджырэджэ къэшIэгъуаеми, анкетхэм Iофым изытет къагъэлъэгъугъэу плъытэ хъущт.\nАдэ Кавказ Хасэхэм я Федерация (КАФФЕД) мыщ дезекIон фэшI, сыд фэдэ хэкIыпIэ къыгъо – гъэр? Хэкум фыщытыкIэу фириIэм пэрыохъу фэхъугъа? Гъэзэтэу Жьынэпс КАФФЕД-м иунэшъошIэу Рахъуэ Йылдыз Шекерджи мы упчьэхэр фигъэзагъэх.\n-Узтехьагъэ пIалъэмрэ пандемием икъежьэгъурэ зэрэзэтефагъэхэм тыщыгъуаз. Корона узым шьуиIофшIэн зэтыриIэжагъа?\n-2019-рэ илъэсым ШэкIогъум и 25-рэм IэнатIэм сызIохьам, сиIофшIэгъухэр сигъусэхэу ти стратегически планхэр зэдгъэпэшыгъ, гъогоу тызэрыкIощтыр дъгъэнэфэгъагъэ. Ау шъузэрэщы- гъуазэу коронавирусыр ошIэдэмышIэу къежьагъ, псынкIэу дунаир зэлиштагъ, цIыфхэр яунэхэм арымыкIынхэу шапхьэхэр агъэуцугъэх. Тэри апэрэу дгъэнэфагъэ гухэлъхэм такъыпкъырыкIызэ; проетктхэу IэкIоцI ыкIи IэкIыб хэгъэгухэм зэIукIэгъухэр адитиIэнэу щытыгъэ проектхэу зэтедгъэуцуагъэх.\nАщ ыуж, унэшъошIыхэм, хэсашъхьэхэм тизэIукIэгъухэр,мереприятиехэр онлаин системкIэ тшIыхэу едгъэжьагъ. ИджырэкIэ ащ тытеу тиIофшIэн лъытэгъэкIуатэ.\n-Проектхэр бэу шъуиIагъэх. Анахьэу хэкум фэгъахьыгъэ гухэлъхэр арыгъэх. Хэкум фыщытыкIэу фышъуиIэм зэхъокIыныгъэр афэхъугъа?\n-Хэкум ехьылIагъэу проект-гухэлъ гъэшIэгъонхэр тиIагъэх. Адыгеим, Кь.Щ., Кь.Б., Абхьазым тилIыкIо купхэу ащылажьэхэрэм, ныбжь зэфэшъхьафхэм апае зэфэсхэр ашIынхэу, ныбжьык – Iэхэр зэкIэлъыкIон, гъэмэфэ зыгъэпсэфыпIэхэм ахэр ащзэIукIэнхэу зэрагъэпэшыгъагъ. А пстэури пандемием ыпкъ къикIэу щыгъэзыягъэ хьугъэ.\n1995-рэ илъэсым Анкара ихьаблэу Чанкаярэ Мыекъуапэрэ зэкъош къалэхэу агъэнэфэгъагъ. Ащ дэжьым проектэу щыIагъэр къэдгъэпсэужьынэу тэри проект зэдгъэпэшыгъ. ЗэIукIэгъоу тиIагъэм ыуж, 2019-рэм тыгъэгъэзэ мазэм проектыр Чанкая и Мер федгъахьыгъ. Ари пандемием изекIуакIэ зэрэмыгъэнэфагъэм къыхэкIэу зэтеуацуагъэгу, тежэ хъущтым.\nАдыге Республикэр илъэс 29-рэ зыщыхъугъэм; Чьэпыогъум, Адыгеим щыщ сурэтышIэхэу ЛэупэкIэ Нурбыйрэ Хъуажъ Рэмазанэрэ ясурэтхэм якъэгъэлъэгъон къыщзэIутхынэу дгъэнэфа гъэ, Анкара зал щытыубытыгъагъ ау, пандемием ыпкъ къикIэу зэтеуцуагъ.\nАщ нэмыкIэу зэкъош къуаджэхэр, еджапIэхэр зыфиIоэрэ проектхэр тиIагъ. Кьалэу Дюзджэ хахьэрэ къуаджэу ХьакIэмызыерэ Адыгеим ит ХьакIэмызыерэ зэкъошынхэу зэзэгъыныгъэ тшIы нэу арыгъэ. КъоджитIум ятхьаматэхэр, яеджапIэхэм ащылажьэхэрэм ащыщхэр зэIудгъэкIэн хэу щытыгъ. А гухэлъхэри пандемием иягъэ зэригъэкIыгъэхэм ащыщ.\nХэкум кIэлэеджакIохэр дгъэкIонхэм фэшI, Мэзаим и 25-рэм Урысые ШIэныгъэ Академием зэхищагъэ зэдэгущыIэгъум тыхэлэжьагъ. Ащ нэбгыр (8) квотэ къытатыгъэр, нэбгыриплIы дгъэкIонэу щытыгъ, мызэу мытIоу ыужкIэ тадэгущыIагъ ау, макъэ къагъэIужьыгъэп.\n«ЖьоныгъуакIэм и 21-рэм, Хым ЫбгъуитIукIэ Нэпкъхэм ТаIутых» зыфиIорэ програмыр, Чьэпыогъум и 5-м Адыгэ республикэм имафэ ихэгъэунэфыкIын тыхэлэжэьэн, Iоныгъом и 30-м Абхьаз хэкум ишъхьафитныгъэ икъдэхын игъэмэфэкIын тыхэлэжьэн пае зэIукIэ програмэхэр тиIагъ, ахэри къыддэхъугъэп.\n-Пандемием ишапхьэхэм шьуапешIокIон фэшI Хэсашъхьэм гъогоу къыхихыгъэр сыд фэда? сыд фэдэ гъогуа къыхэшъухыгъэр? Тызхэт лъэхьаным хэушъхьафыкIыгъэу Iофыгъо зешъухьан шъулъэкIыгъа?\n-Ары адэ, тищыIэныгъэ зэрэпсаоу пандемием зэрихъокIыгъ. Ащ зыдедгъэштэн фае хъугъэ. Пандемиер щэIэфэкIэ зэщыкъуагъэхэм тапешIокIон, гъунэ зиIэехэм тапхырыкIын тлъэкIынэу програмыкIэхэр къэтыугупшысыгъэх. Стратегиеу дгъэнэфагъагъэм тырыкIозэ тызлъыIэсын фэ- ягъэхэр иджыри зэ тыуплъэкIужьыгъэх, тиIофшIэнхэр непэрэ амалхэмкIэ лъыдгъэкIотагъ.\nГущыIэм пае Ютуб каналым нэмыкIэу Зоом зыфиIорэ программыр дгъэфедагъэ. Хасэхэм язещакIохэм язэIукIэхэр, советхэм язэдэгущыIэгъухэр, гъэсэныгъэм фэгъахьыгъэ еджэгъухэр, зэчьэнджэщэгъухэр, къэбархэр ыкIи нэмыкI програмэхэр мыхэмкIэ дгъэпсыгъэх.\nМы пIалъэм къыриубытэу ныбжьыкIэхэм апае Iофыгъо дэгъухэр зэшIотхыгъэ хъугъэ. Мыщ ишIуагъэ къызэрэкIуагъэр ахэм къатхыгъэхэм къагъэлъэгъуагъ. Мыхэм зэу ащыщ, Нарт Академи Iофыгъоу зэрихьагъэр; ныбжьыкIэхэр зыщыгугъужьынхэм, IофыкIэ рагъэжьэным, дунэе IофышIэн хьытыум хэщагъэ хъунхэм ыкIи нэмыкхэр къызэлъиубытэу сертификат зытырэ програмыр.\nАщ нэмыкIэу мы уахьтэм КАФФЕД-м и интернет нэкIубгъо кIэу хэхъоныгъэхэр фэтшIыгъэх. Ти интернет саит ныдэлъфыбзэкIэ Журналэу Дианэ къыщдэкIынэу ыублагъ.\nИнтернетымкIэ занкIэу зэдэгущыIэгъухэр Хэкум дытиIагъ. Хэкум пэIапчьэ тызыхъугъэм и я 125-рэ илъэс шIэжьым ыкIи Културэм имафэхэр ыIоу зэхащэгъагъэ дунэу зэфэс програмыр 2020-рэ илъэсыми зэхэтщагъ. Декуманталнэ филм ЖьоныгъуакIэм и 21-рэ ыIоу зэхэдгъэуцуагъ къэдгъэлъэгъугъ.\nМы пстэум адакIоу хымэ хэгъэгу хасэхэм ащылажьэхэрэм зэпхыныгъэ адытиIэн тлъэкIыгъ. Неджла Чакыджы Ашан (кIэу Iоф езгъэжьагъэ куп ныбжьыкIэхэм яупчIэжьэгъу-коч) едгъэблагъи ныбжьыкIэхэм, КАФФЕД-м исовет хэтхэм шIэныгъэ ушэтын егъэджэн сыхьатхэр програмэхэр афзэхэтщагъ.\nКьэбэртае Балкьар республикэм КултурэмкIэ и Министерстворэ, Дунэе Черкес Ассосациемрэ (ДАХ) яIэпэIэгъу хэлъэу курс зэIутхыгъ. Ащ Табыщ Муратрэ, Шэуджэн Аминатрэ къохьапIэ адыгабзэ ыкIи урысыбзэкIэ щырагъэджэх. Егъэджэнхэр лъэкIуатэх. ТапэкIэ Хэкум щыIэ тиныбжьыкIэхэмрэ IэкIыбым щыпсэухэрэмрэ онлаин шIыкIэм тетэу нэIуасэ зэфэтшIынхэ, зэнэкъокъухэр, зэпеохэр зэхэтщэнхэр тигухэль.\n-Пандемием щыIэ зыхъугъэм ыуж хасэхэр е ащ ахэтхэр КАФФЕД-м лъэIукIэ зыкъфагъазэу къыхэкIыгъа?\n-Ары, анахьэу тисабыйхэм япсауныгъэ ехьылIагъ, сымаджэхэм Iэзэгъу агъотын, ягъэхъужьын фэшI Iахьщэ IэпэIэгъу е лъы ящыкIагъэу хъугъэ. Ахэм хэкум къикIыгъэхэр ахэтыгъ. Гукъау нахь мышIэми а пстэуми талъыIэсын амал тиIэп. Арэу щытми хасэхэм координацие адитиIэу, тIа къихьарэр тызэкъотэу афэтшIэным тыдэлэжьагъ.\n-Ковит 19 ыпкъ къикIэу зищыIэныгъэ зыухыгъэхэм е сымэджагъэхэм япчьагъэ гъэунэфыгъэу щыта, мыр щыIэн фая?\n-Хьау, ащ фэдэ IофшIагъэ тиIэп, ау тисымаджэхэм, зидунае зыхъуожьхэрэм япчьагъэ псынкIэу зэрэхахъорэр зэкIэхэми лъэшэу тигукъау. Щынагъор ТхьамIом дунаим шIэхэу шхьащыкIын.\n-Абхьазым пае IэпэIэгъу джэмакъэ ежъугъэжьэгъагъ. Ар сыдым нэсыгъа? МыщкIэ къыжъу дезгъаштэ шIоигъо организациехэр къыкъокIыгъэха?\n-Ары, «коронавирусыр УпэуцунымкIэ Уизакъоп-Утигъус Абхьазия» ыIоу КАФФЕД-м хэтэу Абхьаз IофышIэ купым ацIэкIэ джэмакъэ дгъэIугъэ. Мыр, Абхьазием кIожьыгъэхэмрэ Тыркуе диаспорэмрэ язэпхыныгъэ гъэпытэн пае зэхащагъэ Фонд Аидглара Ацха зыфиIорэмрэ зэдрагъаштэу къырахьыжьагъэ Iоф. 2020-рэ илъэсым Чьэпыогъм и 28-рэ, Тыгъэгъазэм и 30-рэ азфагу зэхащагъэ шIушIэ IэпэIэгъу марафонэу щытыгъ.\nАугъоигъэ ШIушIэ IэпэIэгъумкIэ Москва щылэжьарэ фирмэхэм ащащэфыгъэхэр зищыкIагъэ сымэджэщхэм ащагъэх. Врачхэм аIэпэ чIэдзагъэу аратыгъэх. Хэлэжьагъэхэм зэкэIхэми джыри зэ тхаегъэпсэух ясIо сшIогъу.\nАдырэ республикэхэм ащ фэдэ лъэIу зэрямыIагъэм къыхэкIэу Iоф адэтшIэнэу хъугъэп.\n-ОхьтакIэ зыфаIоу непэрэ щыIакIэм ыкIи къыкIэльыкIощт пIэлъэ благъэм жъугъацэкIэн фаеу шъулъытэрэ гухэлхэр шъуиIэха?\n-Элоктроннэ систэмэу зигугъ тшIыгъэмкIэ тиIофшIэн лъыдгъэкIотэщт. ТапэкIэ джыри мы систэмыр ары, ау нахь игъэкIотыгъэу, Бзылъфыгъэ ЛэжьэкIо Куп ыкIи Бзэм фэгъахьыгъэу Дунэе Конфренцием изэхэщэн тыдэлажьэ, зытэгъэхьазыры.\n-Тэри, тигъэзэт еджэхэми япIо пшIоигъо щыIэмэ?\n-ЗэкIэхэми шъузэрэщыгъуазэу къиныгъо ин зэпытэкIы. Уз хьылъэхэр, гумэкIыгъохэр къызэты нэкIынэу, тынэкIэ тыгукIэ тызэрэплъэрэм имызакъоу, тлъакъо Атэжъ чIыналъэм тытеуцонэу, IаплI зэтщэкIын тлъэкIынэу мафэхэр къытэкIужьынхэу тхьам селъэIу.\nSonraki İçerikАдыгэ ГъащIэм И Зы Нэз


Адыгеимрэ Казахстанрэ зэгъусэх | Адыгэ Макъ\nАдыгеимрэ Казахстанрэ зэгъусэх\nАвтор: Редакция\t/ 17.05.2018\t/ КУЛЬТУРЭР, КЪЭБАРЫКlЭХЭР\t/\nХудожественнэ гъэсэныгъэмкIэ лъэхъанэу тызыхэтым гумэкIыгъоу тиIэхэм, Iофхэр тапэкIэ лъагъэкIотэнхэм фэшI щыкIагъэхэр зэрэдагъэзыжьыщтхэм, нэмыкIхэм яхьылIэгъэ зэхахьэ тыгъуасэ Мыекъуапэ щыкIуагъ. Культурэм, искусствэм яIофышIэхэм зэгъэпшэнхэу ашIыгъэхэм язэфэхьысыжьхэр къызэрыкIохэп.\n— Адыгэ Республикэм искусствэхэмкIэ икIэлэцIыкIу еджапIэу Лъэцэрыкъо Кимэ ыцIэ зыхьырэм ипащэу Андзэрэкъо Марзыет Iофтхьабзэр зэрищагъ. Зэхахьэр нахь гъэшIэгъон къэзышIыгъэр Адыгэ Республикэмрэ Казахстанрэ лъэпкъ искусствэм фэгъэхьыгъэ егъэджэныр зэрэзэхащэрэм зэрэтегущыIагъэхэр ары.\nТехникэм хэпшIыкIэу зеушъомбгъу. Адыгеимрэ Казахстанрэ эфирым итхэу занкIэу зэдэгущыIагъэх. Казахстан икъалэу Астана искусствэхэмкIэ икIэлэцIыкIу еджапIэу N 1-м иеджакIохэр, кIэлэегъаджэхэр тлъэгъухэзэ яеплъыкIэхэм защыдгъэгъозагъ.\nИскусствэхэмкIэ Казахстан илъэпкъ университет икафедрэ ипащэу, искусствоведениемкIэ кандидатэу, профессорэу, искусствэхэмкIэ Казахстан изаслуженнэ IофышIэу Гульнара Альпеисовам къызэриIотагъэмкIэ, лъэпкъ искусствэм изэгъэшIэн мэхьэнэ ин ратэу заублэжьыгъэр 1991-рэ илъэсым ыуж.\nГ. Альпеисовам къызэриIуагъэмкIэ, 1917-рэ, 1936-рэ илъэсхэм искусствэхэмкIэ егъэджэныр зэрэзэхащэщтым пылъхэу гъэхъагъэхэр ашIыщтыгъэх. Советскэ Союзым Казахстан зыхэтыгъэ уахътэм опытэу яIэ хъугъагъэм къыфагъэзэжьы.\nЛъэпкъ искусствэмкIэ якIэлэцIыкIу еджапIэхэм музыкальнэ Iэмэ-псымэхэр икIэрыкIэу къаштэжьыгъэх, ансамблэхэр зэхащэжьыгъэх. Казаххэм ялъэпкъ шъуашэхэр зыщыгъхэ пшъэшъэжъыехэм яныдэлъфыбзэкIэ къаIогъэхэ орэдхэр гум къегущыIыкIых.\nИскусствэм иIофыгъохэр лъыгъэкIотэгъэнхэмкIэ Казахстан икъэралыгъо IофышIэхэр IэпыIэгъу къафэхъух. Хэбзэ шапхъэхэм адиштэу программэу яIэ хъугъэм зэрэхатхагъэу, лъэпкъ искусствэмкIэ езыгъаджэхэрэм IэпыIэгъу тедзэхэр афашIых. Ахъщэу пэIухьащтми хэбзэ екIолIакIэ иIэу щыт. ЛъэкI зиIэхэу мылъкукIэ яшIуагъэ къэзыгъэкIонхэ зылъэкIыщтхэ цIыфхэри янэплъэгъу итых.\nКIэлэцIыкIу 800 фэдиз рагъаджэ. Фольклорым къыпкъырыкIыхэзэ лъэпкъ искусствэм къыкIугъэ гъогур агъэлъапIэ, шIэныгъэлэжьхэр гъусэ зыфэхъугъэхэ кIэлэегъаджэхэм IофшIэныр нахь дэгъоу зэхащэу аублагъ.\nАдыгэ Республикэм культурэмкIэ иминистрэ иапэрэ гуадзэу Ольга Гавшинам зэхахьэм къыщыхигъэщыгъ Адыгеимрэ Казахстанрэ тапэкIи Iоф зэрэзэдашIэщтыр.\nЛъэпкъ искусствэм итарихъ къызэдэтыухъумэзэ хэкIыпIэхэр къызэрэдгъотыщтхэм къытегущыIагъэхэм ащыщ Адыгэ къэралыгъо университетым икIэлэегъаджэу, тарихъ шIэныгъэхэмкIэ докторэу, профессорэу, Адыгэ Республикэм икомпозиторхэм я Союз итхьаматэу Къэгъэзэжь Байзэт.\n— БэшIагъэу тытегущыIэ, ау Iофхэр лъыкIуатэхэрэп, — къытиIуагъ Б. Къэгъэзэжьым. — Адыгэ лъэпкъ музыкальнэ Iэмэ-псымэхэр зыхэт ансамблэ республикэм щызэхэтщэн фае. Ащ ишIуагъэкIэ тимузыкальнэ искусствэ хэхъоныгъэхэр ышIыщтых.\nБ. Къэгъэзэжьым зэрилъытэрэмкIэ, лъэпкъ музыкальнэ Iэмэ-псымэхэу шыкIэпщынэр, Iэпэпщынэр, нэмыкIхэри къызыщашIыщтхэ IофшIапIэри къызэIухыгъэн фае. Адыгэ унагъо пэпчъ шыкIэпщынэ иIэн, бзэпсхэмкIэ орэдышъохэр къыригъэIонхэ ылъэкIын фае. Адыгэ къэралыгъо университетым лъэпкъ музыкальнэ Iэмэ-псымэхэмкIэ ансамблэ щызэхащэмэ, Iофыр етIанэ лъагъэкIотэнымкIэ амалхэм къахэхъощт.\nФилологие шIэныгъэхэмкIэ докторэу, профессорэу Унэрэкъо Рае, Адыгэ Республикэм искусствэхэмкIэ иколледжэу У. Тхьабысымэм ыцIэ зыхьырэм ипащэу, Адыгеим культурэмкIэ изаслуженнэ IофышIэу Куфэнэ Щамсэт, республикэм искусствэхэмкIэ икIэлэцIыкIу еджапIэу К. Лъэцэрыкъом ыцIэкIэ щытым икIэлэегъаджэу, Адыгеим изаслуженнэ сурэтышIэу ГъукIэ Замудин, нэмыкIхэри къэгущыIагъэх.\nФольклорым укъыпкъырыкIызэ лъэпкъ искусствэм итарихъ зэбгъэшIэным фэшI амалэу щыIэхэм Унэрэкъо Рае IупкIэу иеплъыкIэхэр къариIолIагъэх.\nЗэхахьэм къыщаIэтыгъэхэ Iофхэр зэфахьысыжьыщтых. Къэбар хэхыгъэхэм гъэзетеджэхэр ащыдгъэгъозэщтых.


Агу къагъэкIыжьыгъ | Адыгэ Макъ\nАдыгэ Республикэм и Мафэ ипэгъокIэу Iофтхьэбзэ зэфэшъхьафыбэ зэхащэу хабзэ. Ахэм цIыфыбэ ахэлажьэ ыкIи анахь чанэу ахэтхэр ныбжьыкIэ цIыкIухэр ары.\nАщ епхыгъэу кIэлэцIыкIу купхэр зэхэтхэу зэрэзэращэрэм ипчъагъэ хэхъо.\nКъыткIэхъухьэрэ лIэужхэм ящынэгъончъагъэ къэухъумэгъэным фэшI Адыгеим икъэралыгъо автоинспекторхэм мэфэкIым ыпэкIэ къалэм дэт кIэлэцIыкIу творческэ ыкIи къэшъокIо купхэм япащэхэм заIуагъэкIагъ.\nКIэлэцIыкIу купхэр автобусхэмкIэ зэрэзэращэрэм епхыгъэ шапхъэхэм зэхъокIыныгъэу афашIыгъэм 2019-рэ илъэсым чъэпыогъум и 1-м къыщегъэжьагъэу кIуачIэ иIэ зэрэхъугъэр къэзэрэугъоигъэхэм къафаIотагъ. Джащ фэдэу ахэр зезыщэхэрэм, ягъусэхэм ыкIи зэхэщакIохэм ашIэн фаехэм анаIэ атырарагъэдзагъ.\nУрысыем и МВД исайтэу https://гибдд.рф/corp/children-traffic зыфиIорэм зихьэхэкIэ нахь игъэкIотыгъэу къэбарым зыщагъэгъозэн зэралъэкIыщтыр араIуагъ.\nIофтхьабзэм хэлэжьэгъэ хьакIэхэм «тхьашъуегъэпсэу» инспекторхэм къараIуагъ.


Бэгъ Нурбый: «СэкIоми, лъэсэу сэбыбым фэд» — Адыгэ макъ\nБэгъ Нурбый: «СэкIоми, лъэсэу сэбыбым фэд»\nРедактор 18.11.2020 18.11.2020 КУЛЬТУРЭР, КЪЭБАРЫКlЭХЭР\nХэти сэнэхьатыр ежь-ежьырэу къыхехы, ау ащ фэшъхьаф гукIэ-псэкIэ зыфаблэу, зытегъэпсыхьагъэу, Тхьэм къыхилъхьагъэмкIэ зигъасэу зыкъиушыхьатыныр. Ар зымыуасэ щыIэп.\nБэгъ Нурбый шэкIогъум и 18-м 1937-рэ илъэсым Теуцожь районым ит къуаджэу Нэчэрэзые къыщыхъугъ. Гурыт еджапIэм ыуж Мыекъопэ мэкъумэщ техникумым чIэхьагъ, къыухыгъ, зоотехникэу къоджэ колхозым Iоф щишIагъ. 1964-рэ илъэсым Адыгэ къэралыгъо кIэлэегъэджэ институтым филологиемкIэ ифакультет къыухыгъ, илъэс заулэ кIэлэегъаджэу Iоф ышIагъ.\nАу Нурбый ыгукIэ зыкIэхъопсэу, зымыгъэгупсэфыщтыгъэ шIоигъоныгъэ иIагъ: усэн-гупшысэныр. Шъыпкъэ, къоджэ еджапIэм чIэсыгъ а лъэныкъор къызыхэщым, ары институтым чIэхьаныри зэпхыгъагъэр. Апэу собкоррэу Теуцожь районым щыIагъ, етIанэ хэку гъэзетэу «Социалистическэ Адыгеим» пропагандэм, культурэм яотдел ипащэу 1967 — 1993-рэ илъэсхэм Iоф щишIагъ. Ыужым кIэлэцIыкIу журналэу «Жъогъобын» зыфиIорэм илъэситIу фэдизрэ иредакторыгъ.\nЫтхыхэрэр 1962-рэ илъэсым къыщыублагъэу хиутыгъэх. Илъэс 30-м хьалэлэу, гухахъо хигъуатэу Бэгъ Нурбый адыгэ литературэм щылэжьагъ, гупшысэкIэ амали, тхэкIэ шапхъи ыгъотыгъ. Усэным, гупшысэн-тхэным афэщэгъапэу, ыгукIэ агъатхъэу зэрэщытыгъэр ытхыгъэ тхылъ зэфэшъхьаф пчъагъэмэ уяджэ зыхъукIэ, джыри нахь пшIошъ мэхъу. УсакIом идунай хэщагъэ ухъузэ, ар уилэгъу цIыф хьалэл зафэу, къызэрыкIоу, Iэдэбэу, нахь ппэблагъэ мэхъу. Ар къызхэкIырэр, сэ къызэрэсщыхъурэмкIэ, усэкIо шъыпкъэм гу минхэм къарыгущыIыкIын зэрэфызэшIокIырэр ары:\nО цIыфыгумэ гугъэ нэфкIэ\nИмурад иныр кIигъэтхъэу, цIыфыгумэ афэкIоныр, цIыфыгъэм имэхьанэ аригъэшIэныр, афиIотэныр Бэгъ Нурбый фызэшIокIыгъ. Поэтическэ тхылъи 7 адыгабзэкIэ ыкIи зы тхылъ урысыбзэкIэ къыдигъэкIыгъэх, ахэм усэхэр, поэмэхэр адэтых: «Хъярым пчъэр фыIусэхы», «Тыгъэпс», «Гъэбэжъу огъот», «Гъэтхэ нэплъэгъу», «Къошыныжъым итхыд», «ЧIыгум игупсэф», «ГъэшIэрэ тын». УсэкIэ тхыгъэ романэу «МэшIочIэ мыкIуас» зыщымыIэжь уж къыдэкIыгъ. «Поле добра» зыфиIорэр Москва 1982-рэ илъэсым къыщыдэкIыгъ. «Къошыныжъым итхыд» зыфиIоу Нурбый ытхыгъэм тешIыкIыгъэ спектаклэ Адыгэ Республикэм и Лъэпкъ театрэ щагъэуцугъ.\nКIэлэеджакIозэ къыздиштэгъэ усэным ыгуи, ышъхьи афэгъэзэпагъэу, зэхэшIэ блэрхэмкIэ ушъэгъэ сатырхэу къыпэблэгъэ цIыф гупсэхэу илъапIэхэм, Адыгэ хэкум, тичIыпIэлъэ джэнэтэу нэм фэмыплъырэм афэгъэхьыгъэхэр еусых. Джа такъикъхэм ыгукIэ гупшысэ тамэм ыIэтэу, быбырэм фэдагъ Нурбый. Адыгабзэм ымакъэ зэриIэтырэм гуапэ хигъуатэу, лъэпсынкIэу, быбырэм фэдэу, ышIэрэм ыгъатхъэу щыIагъ усакIор:\nЫгукIэ шIоигъор къыдэхъугъ Бэгъ Нурбый, итхылъ пчъагъэхэм къадэхьэгъэ усэхэм, поэмэхэм зэрэфаем тетэу ащигъэшIуагъ илъэпкъ, ащ ишэн-хабзэхэр ыкIи цIыфыр. Усэу «Нэфылъ хъярым тежэ» зыфиIорэм щыIэныгъэм игъэшIэгъоныгъэ ычIэ зэрэнэсыгъуаер, ау ущыIэныр, уипкIэнтIэпс ощ фэдэ цIыфыбэм апае чIым хэбгощэныр игъоу елъэгъу усакIом.\nБэгъ Нурбый дэгъоу зышIэщтыгъэхэм къызэраIотэжьырэмкIэ, цIыф къызэрыкIоу, зафэу, шъырытэу, шIум кIэгуIэу, шъыпкъэм фэщагъэу, гущыIэ мыхъуни, нэплъэгъу пхэнджи ымыдзэу, хьалэл дэдэу, иадыгэ лъэпкъ зэригъэдэхэщтым нахь гугъэ имыIэу щыIагъ. Адыгэхэм ятарихъ гъогужъ кIыхьэ рыплъэжьымэ, ыгу узыщтыгъэ, ежь лъэпкъым фишIэн-филэжьын амалэу иIэр усэныр арыти, зыкIи ар ыгъэхьаулыягъэп. Дунэешхори, цIыфхэри, чIыгум техъухьэрэ-тешIыхьэ пстэуми гъунэ алъифэу, гукIэ адэкIуатэщтыгъ, илъэпкъ, икъуаджэ, Нэу зыпIуи-зылэжьыгъэр зыкIи щыгъупшэхэу къыхэкIыгъэп.\nИзэе мэзи къагъаджэу\nАкъыл зиIэм иуни, иурами, ичыли, ихэкуи, ихэгъэгушхуи ыпсэ ахэтIагъ, ахэм шIоу афишIэщтыр къыугъоихьэзэ игъашIэ къехьы. Бэгъ Нурбый джа гукIэгъу гъогум тетыгъ ыкIи рыкIуагъ, фабэу, шъабэу шIур ылэжьыгъ, иадыгабзэ иусэ-гупшысэкIэ ыгъэбаигъ, къэIокIэ гъэшIэгъонхэр, адыгэ гущыIэ дэхабэ исатырхэм ахэогъуатэ.\nЩэч хэлъэп усакIом адыгэ жэрыIо творчествэр икIасэу, ар IэпкIэ-лъапкIэу зыщищыкIагъэм зэригъэфедэщтыгъэр. ИжъыжьыкIэ адыгэр зыкIэгуIэу, зыкIэдэущтыгъэр лIыгъэ хабзэр, шъыпкъагъэр, щэIагъэр, ичIыгу пае псэемыблэжьныгъэ-лIыхъужъныгъэр, шIулъэгъур арых. Мы лъэныкъохэр зэкIэ усакIом ытхыгъэ усэхэм икъоу къахэщых.\nБэгъ Нурбый ищыIэныгъэ къэзгъэбжьышIорэр ыгукIэ икIэсэ усэным игъогу теуцуи, игупшысэ фэкъулаеу тапашъхьэ къызэрэрилъхьагъэр ары. Дунаим хаплъэмэ, ыгъатхъэу сурэт-тхыпхъэ дахэхэр иIэх:\nГубгъошхоу гъэбэжъу нэгум\nСэ къисэгъуатэ ситхъагъо.\nУсэхэм язакъоп, ытхыгъэх поэмэхэри. Ахэм цIыфхэм гугъэ-гупшысэу яIагъэхэр, щыIэныгъэм зэрэфаблэхэрэр, пый мэхъаджэр тичIыгу къызебанэм, советскэ народыр зэрэзэмыблэжьыгъэр, лъэпкъыбэр зыщызэдэпсэурэ хэгъэгушхом изы Iахьэу Адыгеими икIыгъэ цIыф мин 80-м ащыщ горэми къумалыгъэ зэрэзэримыхьагъэр, Андырхъуаем, Бжыхьакъом, Ацумыжъым, Къошым, Нэхаем, Тхьагъушъэм, ШIуцIэм ялIыгъэ-псэемыблэжьныгъэ адыгэ лъэпкъымкIэ напэу, щытхъуцIэ лъапIэу «Советскэ Союзым и ЛIыхъужъ» зыфиIорэр къазэрарапэсыгъэр, адыгэ пIуныгъэгъэсэныгъэм ыпшъэ укIожьынэу зэрэщымытыгъэр къыушыхьатыгъ. УсакIоу Бэгъ Нурбый итхылъхэм, ипоэмэхэм, романэу «МэшIочIэ мыкIуас» зыфиIорэм тхакIом илъэпкъ гъунэнчъэу зэрикIасэр, ащ итарихъ куу зэрэщыгъуазэр, ежь усакIор заом хэмытыгъэми, гукIэ а зэкIэ зэхишIэу тхагъэ.\nУсэ-романэу «МэшIочIэ мыкIуасэр» произведение анахь дэгъоу тилитературэ хэтмэ ащыщэу плъытэнэу сэ сшъхьэкIэ къысщыхъугъ. Адыгэм идунэететыкIагъэр, изэхэхьэпIэ-зэхэгущыIэжь чIыпIэу хьакIэщыр зыфэдагъэр, ар зэрэзэIухыгъагъэр, уахътэм итхыпхъэу, нахьыжъ Iушхэм ягупшысэ зынэсыщтыгъэр, нэмыкIхэри Бэгъ Нурбый итхыгъэхэм ащыкIэгъэтхъыгъ. Адыгэ фольклорым ифэмэ-бжьымэ ащызэхэошIэ, ишIыкIэ-гъэпсыкIэхэр ахэм фэкъулаеу тхакIом ащигъэфедагъэх.\nУсакIоу Бэгъ Нурбый къызытхэмытыжьыр илъэс 23-рэ мэхъу, ау игупшысэ лэжьыгъэ зэрэтфэгъэунэшкIу, ицIыфыгъэ лъагэшъ, джащ фэд, типлъапI ыкIи тищыс.\nПредыдущая КIэух ешIэгъухэм тяжэ\nСледущая Хэгъэгушхом икъэухъумакIу


Социальнэ тынхэр къаIэтыщтых — Адыгэ макъ\nСоциальнэ тынхэр къаIэтыщтых\nХабзэ зэрэхъугъэу, мэзаем и 1-м къыщегъэжьагъэу социальнэ тынхэр, пособиехэр ыкIи компенсациехэр индексацие ашIыщтых. Мы илъэсым ар проценти 4,9-м фэдизын ылъэкIыщтэу УФ-м IофшIэнымкIэ и Министерствэ къыгъэхьазырыгъэ унашъом ипроект къыщеIо.\n— 2021-рэ илъэсым мэзаем и 1-м къыщегъэжьагъэу тынхэм, пособиехэм ыкIи компенсациехэм яиндексацие икоэффициент 1,049-м фэдизэу агъэнэфэнэу проектым къыщыдыхалъытагъ. 2020-рэ илъэсым уасэу щыIагъэхэм къапкъырыкIыхэзэ индексацием икоэффициент къалъытагъ, — документым ипроект кIыгъу зэхэф тхыгъэм къыщеIо.\nИнфляциеу щыIэм елъытыгъэу илъэс къэс зыхагъахъохэрэм ащыщ мазэ къэс ахъщэ тынэу (ЕДВ) аратырэр. Федеральнэ фэгъэкIотэнхэр къызфагъэфедэнхэмкIэ фитыныгъэ зиIэ нэбгырэ миллион 15 фэдизмэ ЕДВ-р афэкIо. Мыщ къыхеубытэх сэкъатныгъэ зиIэхэр, зэо зэпэуцужьхэм яветеранхэр, радиацием зипсауныгъэ ыгъэфыкъуагъэхэр, Советскэ Союзым ыкIи Урысыем я ЛIыхъужъхэр ыкIи нэмыкI фэгъэкIотэн купхэм ахахьэхэрэр.\nАнахь тын ин зэратыхэрэр Советскэ Союзым ыкIи Урысыем я ЛIыхъужъхэр арых. ИкIыгъэ илъэсым ар сомэ 65619-м фэдизыгъ.\nИндексацие ашIыхэрэм ащыщ мазэ къэс атырэ ахъщэ тынхэм ахэхьэрэ социальнэ фэIо-фэшIэ зэхэубытагъэхэр. Ахэр къакIохэзэ афагъэцакIэх е ахъщэкIэ аратых. 2020-рэ илъэсым мэзаем и 1-м къыщегъэжьагъэу а социальнэ фэIо-фашIэхэм ягъэцэкIэн пэIухьэрэр сомэ 1155,06-м фэдизыгъ.\nЗидунай зыхъожьыхэрэр зэрагъэтIылъыжьыщтхэм пае аратырэ пособиеми мэзаем къыщегъэжьагъэу къыхэхъощт. Ар щымыIэжьым иIахьылхэм ПенсиехэмкIэ фондым ареты. Мы уахътэм ар сомэ мини 6-м къехъу.\nПредыдущая Дин мэфэкIыр зэрэхагъэунэфыкIыщтыр\nСледущая Чъыгым иуз къыхагъэщынэу


«Заом икIэлэцIыкIухэр» | Адыгэ Макъ\nИлъэсищкIэ узэкIэIэбэжьмэ, «заом икIэлэцIыкIухэр» зыфиIорэ статусыр заом хэтыгъэхэм ыкIи къыхэхъухьагъэхэм официальнэу афаусынэу ыкIи фэгъэкIотэныгъэхэр ахэм афашIынхэу зэрытхэгъэ законопроектыр КПРФ-м Къэралыгъо Думэм къыхилъхьэгъагъ. Непэ къызнэсыгъэм ащ тегущыIагъэхэп ыкIи хэбзэгъэуцугъэ хэхыгъэ аштагъэп.\nДжыри ащ фэгъэхьыгъэ законопроектыкIэм хэплъэнхэу Къэралыгъо Думэм ар IэкIагъэхьагъ. Ащ фэдацIэ зыфашIынэу къыдалъытагъэхэр 1918-рэ илъэсым мэкъуогъум и\n22-м къыщегъэжьагъэу 1945-рэ илъэсым ижъоныгъокIэ мазэ и 9-м нэс къэхъугъэхэр ары. Ахэр зэкIэ Хэгъэгу зэошхор окIофэкIэ СССР-м имыкIхэу щыпсэугъэхэу щытынхэ фае. А лъэхъаным къыкIоцI цIыфым бзэджэшIагъэ зэрихьагъэу хьапсым чIэсыгъэмэ, «заом икIэлэцIыкIухэр» зыфиIорэ статусыр фагъэшъошэщтэп.\nАр зэратыщтхэм IэкIыб хэгъэгу къикIыгъэу тихэгъэгу щыпсэугъэхэри ахалъытэнхэу законопроектым щыхэгъэунэфыкIыгъ. Коммунистхэм Iофыр къызырахьыжьэм, «заом икIэлэцIыкIухэм» мазэ къэс сомэ мин зырыз хабзэм къаритынэу, нэмыкI фэIо-фашIэхэмкIи ар IэпыIэгъу къафэхъунэу фэягъэхэмэ, законопроектыкIэр зыгъэхьазырыгъэхэр джы хэбзэ IэпыIэгъур къыдамылъытэу, статус «гъушъэм» изакъоу къаратынэу кIэлъэIух.\nАхэм язакъоп, Урысые Федерацием ишъолъырхэм ыкIи чIыпIэ зыгъэIорышIэжьыпIэхэм япащэхэми Правительствэм къыдырагъаштэ. IэубытыпIэ ашIырэр «заом икIэлэцIыкIухэм» общественнэ организацие зэфэшъхьафхэр зэхащагъэхэу зэрэщыIэхэр, ахэм хабзэр IэпыIэгъу къызэрафэхъурэр ары.\nЗаконопроектыкIэу Къэралыгъо Думэм рахьылIагъэм къырыкIощтыр джыри зыми ышIэрэп, ау ащ илъэсым ыкIэхэм анэс е 2018-рэ илъэсым икъихьагъу уахътэ хэплъэнхэу мэгугъэх.\nНепэ «заом икIэлэцIыкIухэкIэ» уяджэнэу зытефэхэрэм аныбжь илъэс 88 — 93-м нэсыгъ. Ахэм къиныбэ зэпачыгъ, ящыIэкIэ-псэукIэ псынкIагъэп. Джы дунаим тетыжьыфэхэ тIэкIу къэралыгъор IэпыIэгъу къафэхъунэу атефэ. Ау Iофыгъом изэшIохын шъолъырхэм афагъэзагъэу, ахэм ябюджетхэм къахагъэкIызэ «заом икIэлэцIыкIухэм» IэпыIэгъу зэрафэхъухэрэм нэмыкIэу, федеральнэ программэхэми, хабзэу щыIэхэми къахиубытэхэрэп. Шъолъыр пстэуми яамалхэр зэрэзэфэмыдэхэм къыхэкIэу, ахэм зэкIэми IэпыIэгъу афэхъунхэу унашъохэри ащашIыгъэхэп. Арышъ, ахэр зэкIэри зыхэтыгъэхэр зы заоми, зыщыпсэухэрэри зы къэралыгъоми, гощыгъэх — IэпыIэгъу зэратыхэрэмрэ зэрамытхэрэмрэ. Ар къэралыгъо Iоф, а зыр ары цIыфхэр зэфэзыгъэдэнхэ зылъэкIыщтыри, ар зипшъэрылъыри.


Гъомылэпхъэ къабзэр — кIуачIэ — Адыгэ макъ\nГъомылэпхъэ къабзэр — кIуачIэ\nРедактор 17.03.2016 КЪЭБАРЫКlЭХЭР\nГъэтхапэм и 15-м, 2016-рэ илъэсым Лъэпкъ тхылъеджапIэм зигъо Iофыгъоу «Антибиотикхэр тиIанэхэм атерэмытых» зыфиIорэмкIэ Iофтхьабзэ щызэхащэгъагъ.\nАщ хэлэжьагъэх Адыгэ Республикэм и Роспотребнадзор иIофышIэхэр, Мыекъопэ къэралыгъо технологическэ университетым ыкIи АКъУ-м игуманитар-техническэ колледж ястудентхэр, тхылъеджэхэр ыкIи ежь тхылъеджапIэм иIофышIэхэр.\nIэнэ хъураер Программэ гъэнэфагъэу лъыплъэн-уплъэкIун къулыкъум Адыгэ РеспубликэмкIэ и ГъэIорышIапIэрэ Лъэпкъ тхылъеджапIэмрэ зэдэIорышIэн-зэдэлэжьэныгъэ зэпхыныгъэу зэдыряIэм къыдыхэлъытэгъагъ ыкIи щэфакIохэм яфитыныгъэхэр къэухъумэгъэнхэмкIэ дунэе Мафэм ар фэгъэхьыгъагъ.\n2016-рэ илъэсыр Iоф шъхьаIэу «Исключить антибиотики из меню» зыфиIорэм фэлажьэу щытыщт. Ащ елъытыгъэу псауныгъэр къэухъумэгъэным фэшIушIэрэ Iофтхьабзэхэр илъэс реным республикэм щыкIощтых.\nХэткIи шъэфэп, цIыфымкIэ анахь мэхьанэ зиIэр псауныгъэ тэрэз иIэу игъашIэ къыхьыныр ары. ПкIэнчъэу аIорэп ныIа «пкъышъол псыхьагъэм гур щэгупсэфы.» Ау мы уахътэу тызыхэтэу, жьи, пси, тыгъи, мази зыщыгуаом, псауныгъэ дэгъу щыуиIэныр аукъодыеп.\nЦIыфым ышхи, жьэу къыщи, аужыпкъэм, щыгъынэу щыгъи (жьы апхырыкIэу, пкъышъолыр зэращыгупсэфырэм) псауныгъэм изытет япхыгъ. Лъэпкъ тхылъеджапIэм зичэзыу Iэнэ хъураеу щыIагъэр анахьэу зыфэгъэхьыгъагъэр тшхырэ гъомылапхъэхэм, шхыныгъо зэфэшъхьафхэм якъэбзэгъэ-дэгъугъ ары. Лы зэфэшъхьафхэр — былымылыр, тхьачэт-чэтылыр, мэлылыр, пцэжъыер, нэмыкIхэри тапэкIэ фэдэу къэбзэжьхэп, былымхэр ыкIи щагубзыухэр зыхъухэрэм етIупщыгъэу ахэм антибиотикхэр адаIыгъых, арагъэшхых узыгъохэм ащаухъумэхэу. Ар зымкIэ тэрэз. Ау егъэлыягъэу зарагъэшхыкIэ е захалъхьэкIэ, мы лы зэфэшъхафхэр цIыфымкIэ гуао мэхъух ыкIи узыгъо Iаехэри къагъэтаех. Джащ пае, лъыплъэн-уплъэкIун къулыкъум иIофышIэхэм къызэраIорэмкIэ, шэпхъэ гъэнэфагъэхэу бгъэфедэн узыфитхэм ашъхьадэмыкIынхэр зишIуагъэ къэкIорэ унашъоу щыт.\nЦIыфым ипсауныгъэ лым зэрар римыхынымкIэ нахь тэрэзыр, ащ такъикъи 9 — 10-кIэ псыр шъхьащыбгъэжъукIынышъ, ащ ыужым уупщэрыхьыныр ары. ЦIыфым шхыныгъохэм ахэлъ антибиотикхэу зипчъагъэ инхэр хахьэхэмэ, щэч зыхэмылъыр, иммунитетыр къызэригъэланлэрэр, цIыфыр къарыунчъэу сыма-джэ зэрэхъурэр ары. Лы зэфэшъхьафхэм ямызакъоу, щэхэкI гъомылапхъэхэми антибиотикхэр ахэлъых, сыда пIомэ ахэр зыхалъхьэу, зэрагъэшхырэ былымхэм щэр къакIахы. Джащ пае щэ мыгъажъом уешъоныр щынагъо, щэр зыбгъажъокIэ, микробхэр еукIых. Ау зэпытэу лыр е щэр (анахьэу зикIасэхэмкIэ) пшхынхэри зиягъэ къакIох, сыда пIомэ ахэм ахэлъ антибиотикхэр зэхэхъошъ, пкъышъол клеткэхэр зэлъаушъэх. Ащ къыхэкIэу, узыгъо зэфэшъхьафхэри цIыфым къештэх.\nКъэкIырэ лъэпкъхэр пштэхэмэ, картофыр анахьэу, ебзымкIэ къызэрагъэкIырэм елъытыгъэу, антибиотикхэр бэу зыхэзыщэрэ лъэпкъ, арышъ, мафэ къэс зышхырэм къегоон ылъэкIыщт.\nАуми ар агъажъэ, агъажъо, арышъ, къыхэнэжьышхо щыIэп.\nАР-мкIэ Роспотребнадзорым иIофышIэхэу Iэнэ хъураем хэлэжьагъэхэм гъомылапхъэхэу антибиотикхэр зыхэлъхэмкIэ шэпхъэ гъэуцугъэхэр Адыгеим щамыукъохэу, щагъэцакIэхэу зэрэщытыр къаIуагъ. Нахь щынагъоу алъытэрэр, унэгъокIоцI гъомылапхъэхэр арымырэу, урамхэм атет щэпIэ ыкIи шхэпIэ зэфэшъхьафхэм лыхэкI шхыныгъохэр къэбзэгъэ шапхъэм итэу зэрагъэхьазырхэрэр ары. Икъоу лъэсыгъэу, лэпсыр тегъэжъукIыгъэу, бжьын-бжьыныфхэр зыхэлъэу шIыгъэ шхыныр цIыфым къемыгуаоу аIуагъ.\nАуми ухэтми, джырэ лъэхъан ор-орэу узыфэсакъыжьмэ нахьышIу, мы ыпшъэкIэ зигугъу къэтшIыгъэ Iофым епхыгъэу.\nIэнэ хъураем хэлэжьэгъэ еджэпIэ зэфэшъхьафхэм ястудентхэм упчIэхэмкIэ уплъэкIун-лъыплъэн къулыкъум илIыкIохэу Iофтхьабзэм къэкIуагъэхэм зафагъэзагъ, джэуапхэри агъотыгъэх.\nСурэтхэр Iэшъынэ Аслъан Iофтхьабзэм къыщытырихыгъэх.\nПредыдущая БэгъашIэ охъу, Хъаджэт!\nСледущая УцIыфыныр — IэнэтIэшху